text:
Tá ið atkvøðugreiðsla var um at seta eina grein 25 – nevnd at viðgerða stjórnarskipanina í morgun, atkvøddi øll andstøðan ímóti. Andstøðan vil sostatt als ikki viðgera stjórnarskipanina.
Tá ið stjórnarskipanin var til viðgerðar í tinginum týsdagin, var tað týðiligt, at málið um stjórnarskipan, sum skuldi vera savnandi fyri tjóðina, ístaðin varð nýtt sum andstøðupolitiskt amboð at seta kílar í samgonguna. Umboð fyri Sambandsflokkin spurdi eitt nú, um tað ikki var betri bara at útskriva fólkaatkvøðu um loysing – hetta hóast samgongan legði doyðin á, at uppskotið als ikki snúði seg um loysing, men um at staðfesta ymisk rættindi hjá Føroya fólki og at staðfesta sjálvsavgerðarrættin hjá føroysku tjóðini.
Eftir at tingviðgerðin var liðug, løgdu Annita á Fríðriksmørk og Helena Dam á Neystabø uppskot fram, um at seta eina grein 25-nevnd at viðgera málið. Tvey umboð fyri hvønn av fýra teimum stóru flokkunum og eitt fyri hvønn av lítlu flokkunum skuldu sita í eini tílíkari nevnd.
Tingskipanin sigur, at ein grein 25-nevnd kann setast at gera tilmæli til løgtingið í serstøkum førum. Ein tílík nevnd situr bara til setningurin, sum nevndin hevur fingið at arbeiða við, er avgreiddur og ongantíð longur enn eina tingsetu.
Uppskotið at seta nevndina varð samtykt, men einans av samgonguni og øll andstøðan atkvøddi ímóti. Sostatt vildi andstøðan als ikki viðgera málið, sum tey annars vóru so ónøgd við.
Nevndin verður vald á tingfundi 8. november og verður mannað av 12. fólkum.


c: text/html

text:
19. Aug 2014
Sjómannadagurin bjóðar okkum "ÆGIR" sama arbeiði á sjómannadegnum sum undanfarin ár. Fiskikapping fríggjadagin: 3-4 fólk í uml 3 tímar at levera agn og viga fiskin og finna vinnarar. Jollurógving í 6 tímar leygardagin, 3 fólk at halda vakt og hjálpa børnun i vestar.Tey sum...
09. Aug 2014
Cecilia Eysturdal úr Ægir vann í dag silvur á Norðurlendsku Meistarastevnuni í Open Water svimjing, sum er í Vesijärvi vatninum nær Kangasala í Finnlandi. Hetta á 10 kilometra teininum sum hon gjøgnumførdi uppá 2 tímar, 21 minuttir og 59 sekund. Svenska Ellen Olsson vann rættiliga...
19. Jul 2014
Ólavsøkusvimjing 28. juli 2014 aftaná kappróðurin.HETTA ER EITT OPIÐ TILTAK - ØLL ERU VÆLKOMIN !!!Ynskiligt er at hava so nógvar luttakarar, sum gjørligt. Dugir tú at svimja og eigur ella kanst læna eina líkinda drakt, so er ikki at halda teg aftur. Hetta er ein...
17. Jul 2014
Við hesari yvirskrift, varð innkallað til eyka aðalfund hjá Ægir. Luttøkan var kanska ikki nakað at reypa av, men tey møttu vóru samd um, at nú skal felagið (enn einaferð) byggjast uppaftur. Svimjihøllin er nú liðugt umvæld og er klárt hjá Ægir, at fara í...

robotstxt: allowed

filter: keep


text:
Ritunøva nýbygningur nr. 50
Í fagrasta veðri í gjáramorgunin stevndi nýbygningur nummar 50 hjá KJ út av Fuglafirði. Tvíkiljan er handað alifelagnum Luna og hevur fingið navnið Ritunøva.
Ritunøva er 15,5 metrar long og sjey metrar breið. Hon hevur tveir framdriftsmotorar á 425 HK hvør og ein 100 KVA ljósmotor.
Av deksútgerð kann nevnast ein Palfinger 50 tm krani, eitt 10 tons deksspæl, ein kapstanur á seks tons og tríggir á eitt tons hvør.
– Tvíkiljan er útgjørd við messu, wc, arbeiðs-og klædnarúmi og allari vanligar nautiskari útgerð, siga tey hjá KJ, sum við tvíkiljuni Ritunøvu hava bygt tilsamans níggju alibátar til Luna.
Lagt verður aftrat, at Ritunøva er bygd í tøttum samstarvi við Luna, har serligur dentur er lagdur á gott arbeiðsumhvørvi.
– Tvíkiljan skal vera góð og trygg at arbeiða við í øllum líkindum, og nógv er gjørt fyri at fáa ljóðviðurskiftini so góð sum til ber, siga tey hjá KJ.
Undirveitarar til Ritunøvu, sum er heimahoyrandi í Bø, eru eitt nú Kári Jóhannesen, Bátatænastan, PFJ EL, Radiobúðin, Gummibátatænastan og Sámal í Jógvansstovu.
Kelda: in.fo


text:
Kom og síggj ein góðan film í biografinum
Norröna hevur biograf á 5. dekki beint við mótøkuna, og rúm er fyri 23 fólkum.
Atgongumerki til biografin kunnu keypast í móttøkuni umborð.
Prísur fyri hvønn: kr. 50
Í biografinum verða einans vístir teir nýggjastu filmarnir, so tað er bara at keypa tær eitt atgongumerki, og tú kanst stytta tær tíðina umborð við einum góðum filmi og onkrum afturvið.
Sum nakað nýtt hava vit nú barnasetur til biografstólarnar, soleiðis at okkara smáu gestir fáa eina enn betri uppliving umborð.
Her á síðuni sært tú eisini eitt tilboð vit hava, um tú ynskir at keypa tær okkurt leskililgt afturvið filminum. Tilboðið kann keypast í móttøkuni.


text:
Hjįlpartól, bil, bśstašarbroyting
Almannaverkiš kann, eftir umsókn, veita stušul og rįšgeving til einstaklingar ķ sambandi viš tųrv į hjįlpartólum, bśšstašarbroytingum og śtvegan av bili til fólk viš virkistarni.
Almannaverkiš veitir upplżsing, rįšgeving og leišbeining til einstaklingar, almennar myndugleikar og onnur um hjįlpartól, um byggi- og bśšstašarspurningar og um bilar.
Almannaverkiš višgerš og tekur stųšu til umsóknir um stušul til omanfyri nevndu endamįl. Almannaverkiš skipar fyri śtlįni og endurnżtslu av hjįlpartólum umframt umvęlingum og serligum višlķkahaldi. Umsóknarblųš
Umsóknarblųš kunnu fįst į heimasķšuni undir oyšublųš ella viš at venda sęr til Almannaverkiš. Persónlig vegleišing
Ynskja tygum persónaliga vegleišing, kunnu tygum ringja til Almannaverkiš. Upplżsingar at hava viš hondina: P-tal og mųguligt mįlsnummar.
?xml:namespace>
Almannaverkiš višgerš og tekur stųšu til umsóknir um stušul til omanfyri nevndu endamįl.
Almannaverkiš skipar fyri śtlįni og endurnżtslu av hjįlpartólum umframt umvęlingum og serligum višlķkahaldi.
Umsóknarblųš
Umsóknarblųš kunnu fįst į heimasķšuni undir oyšublųš ella viš at venda sęr til Almannaverkiš. Persónlig vegleišing
Ynskja tygum persónaliga vegleišing, kunnu tygum ringja til Almannaverkiš. Upplżsingar at hava viš hondina: P-tal og mųguligt mįlsnummar.
?xml:namespace>
Umsóknarblųš kunnu fįst į heimasķšuni undir oyšublųš ella viš at venda sęr til Almannaverkiš. Persónlig vegleišing
Ynskja tygum persónaliga vegleišing, kunnu tygum ringja til Almannaverkiš. Upplżsingar at hava viš hondina: P-tal og mųguligt mįlsnummar.
?xml:namespace>
Persónlig vegleišing
Ynskja tygum persónaliga vegleišing, kunnu tygum ringja til Almannaverkiš.
Upplżsingar at hava viš hondina: P-tal og mųguligt mįlsnummar.
?xml:namespace>
Dagført tann 06-09-2013


text:
Orð og lag: Eyðun Jacobsen
Tú ert í mær og eg í Tær
So trygt at vita, at Tú ert nær
Sjálvt um brøtt mín brekka mangan er
Hvørt fótafet Tú leiðir á mína ferð
Tú ert mín lívd tá stormar herja
Í hvørji kreppu, Tú ert mín verja
Tú ert mítt álit tá alt meg svíkur
Kenni Tín kærleika, tryggur ríkur
Skilji ei alt sum møtir mær
Tykist sum eingin tørv mín sær
Gott tá at vita at eyga títt
Sær alt sum tyngir hjarta mítt
Hvat eri eg, uttan Teg
Hvør kann tá beina meg á veg
Eingin sum Tú mín Gud, leiða kann
meg heim til sæla lívsins land.
Sælur eg eri, tí Tú ert mín
Ein dag eg flyta skal, heim til tín
Æviga bústað mín síggja eg skal
Eingin ótti og alt er væl


text:
02. Sep 2011
Um tú var arbeiðsgevari, hevði tú so sett sama persón í tvey størv? Kanska. Hevði tú gjørt tað, um talan var um tvey fulltíðarstørv? Neyvan. Og um hesi fulltíðarstørvini vóru í hvør sínum landi? Avgjørt ikki! Men á fólkatingsvalinum ERT tú arbeiðsgevari. Hugsa um,...
31. Aug 2011
Javnaðarflokkurin kann fáa nógv meira burturúr fólkatingssessinum enn onnur. Vit kenna tað øll. Eitt rópar loysing - eitt rópar samband. Eitt rópar samband - eitt rópar loysing. Og Føroyar verða ikki fluttar ein millimetur. 15. september kunnu vit flyta hesa partapolitisku polariseringina niður á...
31. Aug 2011
Henda greinin varð prentað ímai í ár - sama dag, sum atkvøtt varð um stjórnarskipanina á tingi. Tíverri hendi júst tað, sum eg óttaðist fór at henda... )Tá tað besta forðar tí góða Í dag kann arbeiðið at smíða okkara fólkaræði eitt sjálvstøðugt...
31. Aug 2011
(Hetta er eitt alment bræv um, hví eg meldaði meg úr Tjóðveldinum í vár. Eg skal kanska viðmerkja, at ein fullsamdur Javnaðarflokkur atkvøddi FYRI uppskotinum til føroyska stjórnarskipan. So hóast eg havi skift flokk, so havi eg ikki skift politikk). --Revolutiónin og felagsnevnarin ...


text:
Jónleif hevur dansað og kvøðið, síðani hann dugdi at ganga, og hesin áhugi hevur ført bæði nevndarsess við sær og formanssess.
Jónleif er eisini yrkjari og góður vertskapsmaður, vit kenna kvæðið um Deyða Sigmunds og tættirnar, hann hevur yrkt m.a. "Rókin til Dals".
Sum lærari hevur Jónleif eisini gjørt vart við seg í fakfelagshøpi, og hansara eldhugi og áhugi vísir seg eisini í summarskúlanum í Dali, sum hevur verið í tvey ár. Eitt skeið fyri børn við rótum í Dali. So væl umtóktur er summarskúlin, at onkur er farin at tosa um, at skúli skal eisini vera fyri pluss 20. Eg sigi fyri meg, at tá ið hann verður fyri +60 , tá tekni eg meg beinanveg!
Jónleif er bygdasligur uppá tann góða mátan, fylgir við tíðini, men virðir og tekur lut í tí, sum er eftir av tí gamla bygdarlívinum.
Jónleif helt eina rimmar veitslu í Dali sunnudagin, har var mong ein fjøður samankomin: Politikarar úr ymsum flokkum, bygdarfólkið, familja norðaneftir og dansifólk ymsastaðni frá.
Veitslukvøldið bleiv til ein so vakran veitslumorgun og endaði úti í Støð einar 14 tímar seinni. Ein skúta lá so vøkur útfyri.
Dalssíðan ynskir Jónleifi hjartaliga tillukku!


text:
Høgni Midjord
16.12.2017 - 19:29
At tað er keðiligt at eta einsamallur, er nakað tey flestu kunnu vera samd um.
Men kunnu fastar familjumáltíðir beinleiðis virka til at børn betri um mentala heilsu?
Tað eru fleiri ábendingar um júst tað, sambært kanning, ið Universtiéde Montreál nú almannakunngerð.
Granskingarliðið handan kanningina hava nýtt ta sokallaðu “kohortestudie”, ið merkir, at tey í longri tíð hava samla inn upplýsingar frá børnum, ið eru fødd millum 1997 og 1998.
Upplýsingarnar fevna millum annað um etivanarnir hjá børnum, lívsstíl, atferð, sinnalag, kognitiv evnir og bakgrundina hjá foreldrum og persónsmynstur.
Kanningin vísti, at:
Seks ára gomul børn, ið hava familjumáltíðir av høgari góðsku hvønn í gerandisdegnum, hava vanliga eitt sunnari heilustøði, og eina lægri nýtslu av sukurdrykkjum, tá ið tey gerast um 10 ára gomul.
Somu børn høvdu betri sosialar førleikar, og vóru minni ágangandi í atburðinum. Vísindafólkini greiða frá, at nógv bendir á, at tað eru samrøðurnar, ið børnini hava við tey vaksnu, meðan tey eta, ið er við til at betra um teirra sosialu evnir.


text:
Ofta spurt – Síggj svar uppá ofta settir spurningar her á síðuni
Um tú hevur spurning, sum tú ikki finnur svar uppá her, er tú vælkomin at senda okkum tín spurning. Vit skulu royna at svara sum skjótast. Um tín spurningur er relevantur fyri brúk av pendla.fo, kemur hann við her á ofta spurt síðuna.
Skal eg gjalda skatt av inntøkunum, sum eg fái, tá ið onnur koyra við mær? Um so er, hvussu skal tað so skattast?
Vit hava spurt okkum fyri hjá TAKS, har tey siga: ”útgangsstøðið í skattalógini er, at øll inntøka skal skattast. Tó kunnu útreiðslur sum fara til at vinna inntøkuna dragast frá, áðrenn inntøkan verður givin upp til skattingar.
Tað merkir, at eigarin av bilinum má føra roknskap yvir sínar inntøkur og útreiðslur í samband við, at pengar verða tiknir fyri at persónar koyra saman.
Roknskapurin skal so latast til TAKS í samband við viðgerðina av sjálvuppgávuni.”
Við øðrum orðum merkir hetta, at tú, sum hevur bil og letur onnur koyra við tær, skal gera eina uppgerð yvir inntøkur og útreiðslur, sum tú hevur av koyringini. Inntøkurnar eru sjálvandi pengarnir, sum tú hevur tikið ímóti. Útreiðslurnar eru brennievni, møgulig tunnilsgjøld og aðrar útreiðslur (t.d. trygging og vegskattur).
Um tú ikki hevur yvirskot av at lata onnur koyra við tær, skal tú heldur ikki gjalda skatt.
Er mark fyri, hvussu nógvar túrar man kann ynskja sær? – tvs. sum pendlari uttan bil.
Nei, einki mark er fyri tal av túrum, sum kunnu stovnast.
Um tú hevur stovnað fleiri túrar, síggjast allir undir hvørjum einstøkum túri, sum tú hevur stovnað, t.v.s. at leinkjur til allar túrar, sum tú hevur stovnað, eru knýttar at øllum tínum túrum.
Kann eg brúka pendla.fo á míni fartelefon?
Ja, pendla.fo er gjørd til mobilar eindir eins væl og til vanligar skíggjar, pendla.fo er ein sokalla responsive design heimasíða, sum tillagar seg eftir eindini tú brúkar. T.v.s. óansæð um tú brúkar pendla.fo við iPhone, iPad, snildfon, vanligari teldu o.s.fr.
Skanna QR koduna, sum sæst til høgru, og fá pendla.fo á tína snildfon. Um tú ikki hevur ein QR skannara á tínari telefon, kann tú heinta ein her.
QR skannari til Android og iPhone..
Hvussu stovni eg mær ein brúkara?
Tú kann stovna ein pendla.fo profil á síðuni Soleiðis virkar pendla.fo. Profilurin kann stovnast uppá tveir mátar:
- Við at skriva tínar upplýsingar, t.v.s. navn, aldur, teldupost og telefon í teigarnar ovast á síðuni.
- Gjøgnum Facebook. Trýstur tú á bláa Facebook knøttin, so heintar pendla.fo upplýsingar frá Facebook, og tú tørvar vanliga ikki at lata aðrar upplýsingar, tó undantikið telefon nr. sum er neyðugt fyri at tey, sum ynskja at koyra saman við tær, kunnu seta seg í samband við teg – ella øvugt.
Tað er ókeypis.
Eg kann ikki innrita, hví?
Um so er, at tú hevur gloymt títt brúkaranavn og/ella loyniorð, kans tú trýsta á “Gloymt loyniorð” og verður tá teldupostur sendur til teldupostbústaðin tú upplýsti tá tú meldaði teg til pendla.fo.
Hvussu leggi eg mín túr inn?
So skjótt sum tú hevur stovnað tín profil, sí her, kanst tú undir Túrar stovna tín túr. Hvør brúkari kann stovna ein ella fleiri túrar.
Er tað ókeypis at nýta pendla.fo?
Ja, tað er ókeypis at nýta pendla.fo. Men fyri at kunna leggja ein túr inn, krevst, at tú er innritað/ur, t.v.s. at tú má skráseta teg sum brúkara.


text:
Rottutrónur (moraættin)
Antimora rostrata (Günther, 1878)
Stødd: Rottutrónur verður upp í 75 cm langur, men er vanliga millum 40-55 cm.
Dýpi: Hann er úr 350 m niður á 3000 m.
Litur: Rottutrónur er svartur, grásvartur við einum bláligum farra.
Teinar: R1 4-5; R2 55-61; G 36-44;
Lýsing: Rottutrónur hevur tvær ryggfjaðrar. Tann fremra er lítil, og fremsti teinur er serliga høgur. Aftara ryggfjøður er long. Hon er frá klingruni fram til fremru ryggfjøður. Hann hevur eina gotfjøður, ið er lægst á miðjuni. Búkfjaðrarnar eru smalar og langar, koma næstan aftur til endan á uggafjaðrunum. Uggafjaðrarnar sita beint undir fremru ryggfjøður. Rottutrónur hevur lítlan stert. Strikan er mest sum bein. Gotið er beint um ella beint aftan fyri miðjuna á fiskinum. Høvdið er serligt við sínum beinkambi úr trantinum og inn undir eyguni. Hann hevur spíska og nakað breiða og flata gron, yvirbit og finnu. Eygnatvørmátið er heldur minni enn longdin á gronini. Hann hevur ein lítlan beinodd aftast á kápuni.
Eyðkenni: Beinkamburin, ið er frá trantinum til inn undir eyguni, spíski tranturin, skapið á fremru ryggfjøður og gotfjøðurini.
Týdningur: Rottutrónur hevur ikki vinnuligan týdning.
da: Blå antimora, en: Blue antimora, fr: Antimore bleu, ís: Fjólumóri
Útbreiðsla: Rottutrónur er toluliga vanligur fiskur á djúpum vatni vestan fyri Føroyar. Hann er annars í nærum øllum Norðuratlantshavinum sunnan fyri ryggirnar Grønland- Skotland, á bankum og tindum suður móti Asoroyggjunum og úti fyri Portugal. Hann er frá North Carolina til Baffinslands. Er eisini í Suðuratlantshavinum, Kyrrahavinum og í Antarktisku høvunum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Í 1965 byrjaði Brynleif Hansen saman við øðrum verkið við barnalegum við Áir, har tær vóru hildnar í 2 ár, frá 1965 til 1966.
Um heystið í 1965 var øki keypt í Vatnsoyrum og á sumri í 1967 var hús bygt liðugt til endamálið, og fekk húsið navnið Zarepta.
Síðan í 1967 hava legur verið í Zarepta í Vatnsoyrum uttan slit til dagin í dag.
Zarepta er øll hesi árini nógv útbygt, bæði við bygningum og frítíðarmøguleikum.
Staðið er sera væl egnað, og hava mong túsund føroysk børn og ung verið á legu hesi árini.


text:
Triðja andaktsbókin hjá biskupi kemur út
18-09-2018 - 10:00 - Jóanis Albert Nielsen
- Áhugavert er tað, at lestrarnir eru lisnir og hava givið afturljóð. Virðingin fyri lesaranum er stór og endurspeglast í ávísari eyðmýkt yvir fyri uppgávuni
Í oktober/november er ætlanin hjá forlagnum VP, at geva andaktsbók nummar trý út hjá Jógvan Fríðriksson, biskupi.
Hinar andaktsbøkurnar, sum komnar eru út, eru: Kertur loga stillar løtur í 2012 og Fevnandi er frelsari mín í 2015.
Nýggja bókin hevur tittulin Mamman vil tær tað besta, og er um 170 blaðsíður og í stívari permu. Permumyndina hevur Katrin Heinesen í Beiti tikið.
Bókin verður prenta á Clemenstrykkeriet í Hinnerup í Danmark, har eisini hinar bøkurnar eru prentaðar Í fororðinum sigur biskupur millum annað, at tað at skriva lestrar til Vágaportalin hevur verið sær ein fragd og ein gleði.
- Endamálið er einfalt og tvíliðað: At siga eitt orð um Jesus og vera góður við menniskju. - Áhugavert er tað, at lestrarnir eru lisnir og hava givið afturljóð. Virðingin fyri lesaranum er stór og endurspeglast í ávísari eyðmýkt yvir fyri uppgávuni.


text:
Skulu ikki biðja um hægri blokkstuðul
Fjølmiðlum til kunningar: Samráðingarnar við donsku stjórnina um dagførda ríkisveiting hava verið og verða ikki endurtiknar!
Tvær ásetingar vóru í samgonguskjalinum viðvvíkjandi ríkisveitingini. Hin fyrra, um samráðingar við donsku stjórnina um at dagføra ríkisveitingina til dagsvirði, varð eftir ynski sambandsins ( hetta var áðrenn nýggju tónar teirra á ríkisrættarliga økinum ). Hin seinna var at mótrokna økingina við 15 % av vanligu meirinntøkum landskassans.
Aftur sum av torvheiðum
Løgmaður og fíggjarmálaráðharrin komu aftur av samráðingarferð í Danmark sum av torvheiðum. Eftir heimkomuna høvdu vit fýra floksformenn í samgonguflokkunum fund um støðuna. Á fundinum var, til gleði fyri mong, full semja um at taka úrslitið til eftirtektar og ikki at fara aftur til samráðingar, hvørki tá ella seinni. Tað sum eftir stendur er seinna ásetingin í samgonguskjalinum, mótrokningin, og skuldu ikki verið mong bein í at fullført hana.
Dagskráin í Igaliku
So til tey fjølmiðlafólk sum so altrá spyrja eftir næstu samráðingum um dagføring av ríkisveitingini, er at siga, at tann samráðingin hevur verið og verður ikki roynd aftur!
So tá ríkisleiðararnir sessast í vøkru grønlendsku bygdini Igaliku, verða tað onnur mál, sum fara at mynda dagskrá teirra.
Jenis av Rana
Formaður Miðfloksins
Samráðingar verða við donsku stjórnina um at dagføra ríkisveitingina til dagsvirði. Av hesum og komandi árligu økingini av ríkisveitingini verða 15% av vanligu meirinntøkum landskassans mótroknaðar í økingini.


text:
Anne Frank
Anne Frank, fødd Annelies Marie Frank í Frankfurt 12. juni 1929, deyð mars 1945, var av jødiskari ætt, og familjan mátti tí flyta til Amsterdam í 1933 fyri at sleppa undan vaksandi nasistiska áganginum í Týsklandi.
Ágangurin móti jødum í Niðurlondum vaks eisini, eftir at landið varð hersett av týskarum, og tí máttu tey fjala seg fyri teimum. Í juli 1942 noyddust tey at búgva í fjaldum rúmum í bygninginum, har pápin Otto Frank hevði arbeitt.
Tvey ár seinni tann 4. august 1944 vóru tey avdúkað og flutt til týningarleguna Auschwitz. Har blivu menn og kvinnur skild sundur og sóu einki til hvønn annan meira. Í oktober sama ár vóru Anne, systirin Margot og Augusta von Pels, sum eisini hevði goymt seg saman við teimum, fluttar til Bergen Belsen. Mamman, Edith Frank var verandi eftir í Auschwitz. Í mars 1945 fór tyfus at ganga í leguni og drap 17 000 fangar, harímillum Anne og systrina Margot.
Tær liggja grivnar á ókendum stað í hópgrøv í Bergen Belsen saman við øllum hinum, ið máttu lata lív í týningarleguni. Anne Frank gjørdist kend, av tí at hon skrivaði dagbók meðan hon fjaldi seg í Amsterdam. Dagbókin varð funnin í 1946 og givin út. Síðan er hon spæld bæði á palli og sum filmur.
Bøkur[rætta | rætta wikitekst]
- Anna Frank - dagbókin / Frida Sofía Johannesen týddi., 2. uppl. - Tórshavn: Føroya lærarafelag, 2002. - 318 s. : myndir ISBN 99918-1-281-4
- Anna Frank - dagbókin. ljóðbók (fløga) / Katarina Nolsøe lesur. - Tórshavn: Ljóðbókanevndin, 2003. - 12 fløgur í 1 húsa (uml. 13 tímar)
- Carol Ann Lee: Roser på jorden: en biografi om Anne Frank; oversat af Helga W. Lindhardt. Keypmannahavn: Rosinante, 1999. - 311 s.
- Anne Franks verden / oversat og bearbejdet af Mia Bülow-Olsen & Sten Larsen; udarbejdet af The Anne Frank House, Holland; forord ved Herbert Pundik. Valby: Maaholm, 2004. - 144 s.


text:
Annika Kunoy Im 02.01.2018 (23:01)
DR tekur burtur myndir úr fyrstu senuni av »Broen«
Í gjár fór fjórða og síðsta sesong av donsku sendingin »Broen« av bakkastokki, men fyrsti parturin varð ikki sýndur soleiðis, sum upprunaliga ætlað. Ógvusligar myndir eru nemmiliga kliptar burtur úr fyrstu senuni, greiðir Pil Gundelach Brandstrup, kanalsjefur á DR1, frá.
– Tað snýr seg um einstakar ógvusligar myndir, sum eru tiknar burturúr, men tað broytir ikki innihaldið í tí senuni, greiðir hon frá.
Avgerðin um at redigera senuna er eisini fyrilit fyri familjunum, sum sita og hyggja at sjónvarpi saman í stovunum hetta kvøldið.
– Vit hava valt at klippa ta fyrstu senuna, sum er rættiliga harðlig og beint fram. Orsøkin er, at vit 1. januar senda fyrsta part av »Broen« beint eftir X-Factor, og tí er vandi fyri, at teir yngru hyggjarnarnir ikki fáa tíð til at flyta seg frá skíggjanum, sigur hon við DR.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Takk fyri undirtøkuna til Vestmanna-dagarnar 2013
05.07.2013
20. – 22. juni var á fyrsta sinni skipað fyri Vestmanna-døgum. Nógv tiltøk vóru á skránni og undirtøkan fyri tiltøkunum og døgunum sum heild var sera góð.
Mikukvøldið varð tjóðstartað við konsert í Vektarbúðini, har Hallur Joensen og Kristina Bærentsen framførdu. Útselt var til konsertina eftir einum degi. Tískil varð skipað fyri eykasýning, ið varð útseld beinanvegin.
Hósdagurin hevði eisini nógv á skránni. Byrjað varð í Látipípuni við trivnaðardegi. Opið hús var á Brandstøðini, har umleið 250 fólk møttu upp at síggja útgerðina og fáa sær pylsur og breyð, kaffi og køkur. Málningaframsýningin í Sýslumanshúsunum lat eisini upp hendan dagin, eins og Kommunuskrivstovan hevði opið hús. Kl. 19 vóru 3 tiltøk samstundis, café í íbúðini hjá Niels hjá John, gongutúrur niðan á Tjørn á Røkur og Tjørn á Vestur og konsert við okkara sangkórum í kirkjuni, ið var fullsett.
Fríggjadagurin byrjaði við, at Gjáarlon hevði opið hús allan dagin og sigst, at ongantíð áður hava so nógv fólk vitja Gjáarlon. Heimið á Grønanesi fekk avdúka nøvnini á lonunum (innistova, útistova, uppistova og niðristova) og Theodor Olsen, prestur, hevði ein avbera áhugaverdan fyrilestur fyri uml. 100 fólkum. Kl. 15 var opið á Havnaskrivstovuni og kl. 16 var aftur opið í Sýslumanshúsinum og Kommunuskrivstovuni, har uml. 100 fólk vitjaðu.
Niels Pedersen fór kl. 17 ein gongutúr, har hann segði frá um brúgvarnar um Gjógvará, eisini greiddi hann frá mongum øðrum millum annað dansistovuni, har Niels var granni øll síni barna- og ungdómsár. Við á gongutúrinum vóru eini 50 fólk.
Kl. 19.00 skipaði VÍF fyri Jóansøkubáli við John´sa brúgv á fyrsta sinni, og var hetta ein avbera góð og hugnalig løta, har heilt nógv fólk vóru møtt. Fólk kundu keypa pylsur og annað gott afturvið, meðan ein avbera væl røðandi Torbjørn Jacobsen hugleiddi um Vestmanna og Vestmenningar.
Eftir Jóansøkubálið var útikonsert á Reyða Torgi, har Finnur Koba, Birita og Rókur, Vagnur og Jónsvein, Áki G. og Jan framførdu, og eisini her ómetaliga góð undirtøka.
Leygardagurin byrjaði við morgunmati í ítróttarhøllini kl. 09.30. Vestmanna Kommuna vónaði, at undirtøkan fór at vera góð, men at væl yvir 500 fólk møttu, høvdu vit ikki væntað og eru vit sera glað fyri tað.
Kl. 14.00 opnaði Lat- og fá marknaðurin og Marknaðardagur í ítróttarhøllini. Nógv góð klæði o.a vóru latin til dagin, og kundu nógv njóta gott av hesum. Samstundis var Café í Miðhøllini, ið var stúgvandi full av fólki líka til hon stongdi.
Frá kl. 15.00 vóru gamlar myndir og frásagnir í Auluni, ið Heini Olsen, Jákup í Gerðinum og Páll á Hellu stóðu fyri. Aulan var stúgvandi full, so hesir hava heilt víst haft nógv gott at tosa um, ið fólk vístu áhuga fyri.
Eisini kl. 15.00 vóru modelbátar og modelbilar sýndir fram, umframt at Bókasavnið skipaði fyri teknistovu fyri børnum.
Kl. 18.00 endaðu so tiltøkini við einari meksikanskari uppboðssølu.
Til dansin um kvøldi við Brim, Sunflowers saman við Guttorm, Thunderbirds og Moonshots vóru umleið 200 fólk.
Vestmanna Kommuna vil takka borgarum í Vestmanna og øllum øðrum í møttu til Vestmanna-dagarnar fyri tykkara uppmøting, og fyri tann positiva andan, tit vístu hesum tiltaki.
Eisini vil Vestmanna Kommuna hjartaliga takka øllum, ið hjálptu til á døgunum. Uttan tykkara hjálp høvdu vit ikki kunna gjøgnumført dagarnar. Túsind takk, øll somul.
Pauli T. Petersen
Borgarstjóri
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Uppgávurnar hjá heimahjálpini fevna um at veita persónliga røkt og praktiska hjálp til persónar í egnum heimi. Heimahjálp kann verða veitt í hesum førum:
1. Heimahjálp kann í óavmarkaða tíð verða veitt pensjónistum, ið hava tørv á hjálp ella røkt orsakað av varandi sjúku ella breki.
2. Heimahjálp kann verða veitt fyribils í eitt styttri tíðarskeið orsakað av bráðfeingissjúku ella breki.
3. Bráðfeingis heimahjálp kann verða veitt í eitt styttri tíðarskeið, tá ið foreldur berast frá orsakað av sjúku, barnsburði ella eftirbata.
Heimahjálp eftir nr. 1 verður veitt uttan kostnað til pensjónistar, ið ikki hava aðra inntøku enn fólkapensjón og arbeiðsmarknaðareftirløn sbrt. lóg um arbeiðsmarknaðareftirløn. Hevur pensjónisturin aðra inntøku enn omanfyristandandi, skal pensjónisturin gjalda fyri hvønn tíma, sambært kunngerð um heimatænastu og gjald fyri heimatænastu, eldrarøkt o.a. frá 17. desember 2014. Heimahjálp eftir nr. 2 ella nr. 3 verður veitt uttan kostnað. Borgarar, sum meta seg hava tørv á heimahjálp, ella teirra avvarðandi, kunnu venda sær til økisskrivstovuna tlf. 793600 millum kl. 9 og 12 við áheitan um hjálp. Ein visitator og í ávísum førum eisini ein terapeutur koma tá á vitjan og meta um tørv á hjálp.


text:
Kunngerð um broyting í byggisamtykt fyri økismark millm B og A5 øki í Hvannasundi.
Sambært gr. 6 í løgtingslóg nr. 13 frá 21. mai 1954 um býarskipanir og byggisamtyktir, seinast broytt við løgtingslóg nr. 19 frá 18. mars 2013, verður við hesum broytingaruppskot framlagt til eftirlits.
Talan
er um broyting av part av matr. nr 62a, sum nú er avsett til Almennir stovnar
og í framtíðini verður avsett til bústaðarøki.
Tilfar, sum lýsir broytingina
liggur frammi á kommunuskrivstovuni og www.hvannasund.fo frá 11. januar 2018 til og við 1. februar
2018.
Møgulig mótmæli ella broytingaruppskot verða
at senda Hvannasunds kommunu skrivliga í seinasta lagi 22 februar 2018.
Hvannasund 11. januar 2018
Hvannasunds Kommuna


text:
Søgan
Bilstøðin bil var stovnsett í 1952. Teir, sum stovnaðu støðina, vóru: Hans Mellemgaard, Eiler Thorsvig, Hans A. Davidsen, Poul Gaard Hansen og Pauli Gaard Hansen.
Í byrjani helt støðin til í Niels Finsensgøtu og í 1960 flutti støðin niðan í Liðagøtu. Tvey ár seinni bleiv Bilstøðin í Vágsbotni, ið bæði hevði hýru og vøruvognar løgd saman við BIL.
Frá tí degi at Oyggjarvegurin bleiv gjørdur norður móti Hórisgøtu í 1960, hevði støðin regluligan ferðafólkaflutning við ferju millum Hvalvík og Sundabrúnna.
Tá almenna flogferðslan byrjaði í juni 1963 hevði BIL fast rutusamband til flogvøllin.
Fólkaflutningurin tá gekk fyri seg á tann hátt, at fólk bíløgdu sær pláss kvøldi fyri ella tíðliga á morgni. Tey blivu heintað heima við hús og koyrd við hýruvogni til Vestmannar. Haðan var ferjusamband til Oyragjógv og so víðari við bussum og persónbilum til flogvøllin og bygdirnar í Vágoynni.
Bil hevði í nøkur ár eisini eina bilstøð í Vestmanna.
Um ársskifti 1978 – 79 flutti BIL í egin hús uppi í Gundadali beint yvirav núverandi Effostøðini.
Tá bygdaleiðir var sett á stovn 21 mai 1980, var raksturin av Bygdaleiðsbussunum tey fyrstu árini út frá bilstøðini Bil. Somuleiðis hevði Bil raksturin av teimum fyrstu býbussunum fyri Tórshavnar Kommunu.
Um somu tíð sum hetta fór fram, var bilstøðin Mini Taxi løgd saman við bilstøðini Bil. Í oktober 1996 flyta samanløgdu støðirnar Bil og Mini Taxi úr Bygninginum í Gundadali og út á Farstøðina. Bæði bý- og bygdaleiðsbussarnir hava virksemi út frá Farstøðini, og fyri at veita eina betri tænastu fyri kundarnar, er ein fyrimunur at reka virksemi hjá BIL haðani. Bygningurin í Gundadali varð seldur og felagið endurstovnað.
Nýggja navnið hjá felagnum bleiv Bil & Mini Taxi 96. Telefonnumrini blivu óbroytt 311444 og 313525.
“Tíðirnar broytast, og vit broytast við” verður sagt í einum sangi. Somuleiðis er við bilstøðini Bil. Nú hevur støðin fingið nýtt telefonnummar. Nýggja nummarið er 323232, ella sum vanliga verður nýtt í lýsingarhøpi í hesum døgum, 3 x 32. Møguligt verður tó at ringja til gomlu telefonnumrini eina tíð.
Í september 2016 fekk Bil Mini Taxi sum tann fyrsta hýruvognsstøð í Føroyum eina App, har tað ber til at bíleggja hýruvogn lætt og ómakaleyst bert við at trýsta á ein knøtt á telefonini.
Í dag hevur Bil Mini Taxi 32 bilar har 2 eru til 6 ferðandi, 1 til 7 ferðandi og 2 til 8 ferðandi.
Nevndin er mannað við Tóti Kristjánsson nevndarformaður, Theodor Ørvarodd kassameistari, Jóan Pauli Vilhelmsen og Heðin Joensen stjóri


text:
Tað er gravgangur eftir at fáa bátapláss við nýggju brúgvarnar á Klaksvíkini.
Hóast tað eru meira enn trý samdøgur til tónleikurin fer at runga á Vágsbøi til ársins Summarfestival, so er longu við at vera fult við snotiligu træbrúgvarnar, sum eru komnar á vágna í Klaksvík síðani seinasta festival.
Kunningarstovan hevur boðað áhugaðum bátaeigarum frá, at tað eru teir fyrstu, sum fáa pláss, og so verður roynt at gera pláss fyri restini av bátunum aðra staðni kring vágna, tá fult er við flótibrúgvarnar.
Tað er vorðið alt meira vælumtókt at koma til Klaksvíkar við báti, tá festivalur er, eins og tað eisini í ár, eins og árini frammanundan, longu eru komnir heilt nógvir húsvagnar til bíggja.


text:
Orð og lag: Niclas Heri Jákupsson
Viðmerking: Børn í 3. flokki í Sørvágs skúla syngja.
1. Um tú ert barn og í Føroyum býr
So kann lívið vera eitt ævintýr
Eitt paradís á foldum er hvør bygd
Jú her er sera vakurt gott og trygt
Niðurlag: Og vit kunnu velja hvønn dag
At vera takksom nøgd og glað
Fyri alt vit eiga
Og fyri hendan stað
Ja vit kunnu velja hvønn dag
At síggja tað vakra og njóta tað
Jú Føroyar eru heimsins besta stað
2. At vera barn í Føroyum tað er gott
Hvar tú hyggur er alt so pent og flott
Eitt spælipláss øll nátúran hon er
Vit eru takksom at vit liva her


text:
Hegri (lat. Ardea cinerea L; da. Hejre) er stórur fuglur, hálslangur og við margháttliga longum og klønum beinum. Kroppurin er mest gráur, undir bringu og búki svartflekkutur og niðast hvítur. Hálsurin er bleikur; niður eftir barkanum gongur ein hvít ál og báðumegin hana tættir svartir prikkar. Úr nakkanum hongur ein svartur toppur, og niður úr kjósini eitt tyssi av longum hvítum fjøðrum. Nevið er langt og vakurt gult. Men teir hegrar, til Føroyar koma, eru næstan allir ungfuglar og ikki so vakrir. Eftir barkanum og aftur undir vongbrigðuna hava teir hvíta svartflekkuta striku; annars eru teir mest javngráir. Tær longu fjaðrarnar á bringuni eru ongar og nakkatoppurin lítil. Yvirnevið er brúnt.
Hegri livir av fiski, og tá ið teir steðga í Føroyum, halda teir seg við kyrrar firðir, ella við vøtn og áir, sum síl eru í. Ofta sita teir langa tíð kvirrir á einum áarbakka, við tí langa hálsinum so væl samankreptum, at høvdið liggur á herðunum og nevið á kjósini. Hvat gera teir tá? Ja, lærdir menn eru ósamdir, summir siga, teir lúra eftir sílum, summir, at teir sova. Tað mátti einki trætumál verið, teir kunna so væl gera bæði, lúra eftir sílum eina løtuna, sova aðra.
Vælindið í hegra er óføra tjúkt, og tað røkkur ikki einans gjøgnum tann langa hálsin, men aftur gjøgnum meginpartin av kroppinum við; magin er neyðarsliga lítil, og vilini eru einans nakrar fáar og klænar vindingar afturi í kokuni. Tað var tí ikki so heilt burtur úr ongum, at gomlu Føroyingarnir søgdu, at hegri hevur bara einans gørn.
Úr: Mikkjal á Ryggi: Fuglabókin, Dýralæra II. 1951.a
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Líknandi greinar
Frískúlin bleiv sammettur við muslimskar/koran skúlar í Danmark
Ruth Vang var als ikki nøgd við at uppskotstillarin, í hesum førinum Sonja Jógvansdóttir, sum sammetti frískúlan hjá Kelduni við muslimskar/koran skúlar í Danmark, hoyr endan av viðmerkingini hjá Ruth her.
Almannaverkið í Klaksvík í nýggj hølir
Týsdagin tann 25. september, var móttøka í nýggju hølunum hjá Almannaverkinum í Klaksvík, nú avgreiðslan er flutt inn í bygningin á Klaksvíksvegi 7. Eyðgunn Samuelsen landsstýriskvinna helt røðu og handaði eitt steinprent hjá Hansinu Iversen. Røðan kann lesast niðanfyri: Røða í sambandi við at Almannaverkið eru flutt í nýggj hølir í Klaksvík Góðu tit, sum Les meira…
Stór svimjikapping í Klaksvík ídag og ímorgin
Kl. 9:30 í morgun byrjar ein stór svimjikapping í Klaksvík “Ægir Open” og heldur á fram seinnapartin og ímorgin. Her skráin fyri kappingina: Leygarmorgun 06. Oktober kl. 09:30 1 100m Blandað Kvinnur 2 100m Blandað Menn 3 400m Frísvimjing Kvinnur 4 400m Frísvimjing Menn 5 100m Ryggsvimjing Kvinnur 6 100m Ryggsvimjing Menn 10 min. Steðgur Les meira…


text:
Hini liðini
HINI LIÐINI
Kappingarárið 2018
Havnar Bóltfelag hevur umleið 50 lið við í landskappingum FSFs í 2018. Hesi liðini fevna um eini 5-600 íðkandi leikarar, gentur og dreingir, menn og kvinnur, í øllum aldri.
Harumframt hevur felagið eisini venjing fyri børnum í aldrinum 2-6 ár. Tey eru undir kappingaraldur og venja vanliga innandura um veturin og úti meðan sjálvt kappingarárið er fyri.
Aloftast henda ymiskar broytingar gjøgnum árið. Venjarar fara og koma, nýggj lið verða teknaði til kappingina, og onkutíð verður okkurt lið eisini tikið úr kappingini, tíverri. Hesum royna vit sum frægast at boða frá her á síðuni.
Heimasíðan hevur tíverri ikki orku at fylgja øllum liðum okkara, og tískil vísa vit til heimasíðurnar hjá FSF www.football.fo og www.faroesoccer.com viðvíkjandi úrslitum og líknandi.
Yvirlit yvir venjarar sæst undir teimum ymsu deildunum á vinstra bredda.
Venjingartíðirnar síggjast her.
Komandi dystir í Gundadali hjá øllum liðum okkara síggjast her.
HB ynskir øllum eitt gott og gevandi kappingarár.
HAVNAR BÓLTFELAG
Gundadalur | P.O. Box 1333 | FO-110 Tórshavn | Faroe Islands | Tel +298 781904 | hb@hb.fo
Zircon - This is a contributing Drupal Theme
Design by WeebPal
.


text:
Sverri Egholm
15.01.2018 - 19:25
Tíðindi > Lóg & Landaskil > Løgregla
Danska løgreglan gjørdi í dag samskipaða atsókn móti teimum, sum hava deilt deilt barnaporno av einum dreingi og eini gentu, ið bæði vóru 15 ára gomul, tá upptøkurnar vóru gjørdar. Fleiri enn 1000 ung eru skuldsett fyri, at hava deilt barnaporno.
Talan er um ung úr øllum landinum. Tó er ongin av Bornholm og ongin úr Føroyum, men ein úr Grønlandi, skrivar dr.dk.
Men hvønn mánaða koma fráboðanir til løgregluna í Føroyum um barnaporno. Tað sigur Óli Rubeksen, ráðgevi í SSP, sum er ein samstarvsskipan millum skúla, sosialar myndugleikar og politiið í Føroyum.
Her í Føroyum koma nakrar fráboðanir frá foreldrum um deiling av barnaporno hvønn mánaða, men eftir øllum at døma er eingin føroyingur skuldsettur í hesum málinum.
- Vit vita frá politinum at tvær til fýra ferðir um mánaðin koma mál til politiið, har serliga foreldur trakka fram um støðuna hjá børnum, sum snúgva seg um at tey hava fingið filmar á netinum, segði Óli Rubeksen við Kringvarpið í kvøld.
Hann heldur, at foreldur eiga at fylgja betri við hvat børn fáast við á netinum.
Í øllum førum hava vit brúk fyri, at foreldrini eru uppi í og fylgja við hvat børnini gera á netinum, sigur Óli Rubeksen, ráðgevi hjá SSP.
Tilfarið í sera umfatandi málinum í Danmark er deilt á Messenger, sum er kjatt-pallurin hjá Facebook.
Les eisini: Yvir 1.000 ung í Danmark skuldsett í umfatandi máli um barnaporno


text:
Formannsskifti í VNH
Erland Viberg Joensen er nýggjur formaður
Á fundi í Havn 12. september 2009 fór Daniel Thorleifsen, stjóri á grønlendska tjóðsavninum og grønlendska Landsskjalasavninum frá sum formaður í netverkinum VNH: Forskernetværket om dokumentation, historieskrivning og formidling af de vestnordiske landes fælleshistorie.
Hetta netverk, sum byrjaði í 2001, hevur til endamál at fáa skrivað eina felagssøgu fyri útnorður. Í hesum sambandi eru longu útgivnar fleiri greinarøðir um útnorðursøguna og hildnar eru fleiri ráðstevnur. Umboðað í stýrinum fyri netverkinum eru Føroyar, Grønland og Ísland, men fólk í Danmark og Noreg eru eisini knýtt at netverkinum.
Fráfarandi formaðurin Daniel Thorleifsen, er cand. mag. í søgu og grønlendskum máli og mentan. Áðrenn hann fór í starvið sum stjóri á grønlendska tjóðsavninum og landsskjalasavninum í 2005, var hann lektari og deildarstjóri í søgu á grønlendska universitetinum Ilisimatusarfik.
Nývaldi formaðurin Erland Viberg Joensen, er nýliga settur í starv sum savnvørður á fólkalívsdeildini á Føroya Fornminnissavni. Hann hevur síðani 2003 verið í starvi sum savnvørður á Tórshavnar Býarsavni.
Erland Viberg Joensen er útbúgvin søgumaður og fólkalívsfrøðingur. Hann vardi í 2003 á Fróðskaparsetri Føroya Ph.D. ritgerð sína: Lossingarmenn í Havn. Erland Viberg Joensen er eisini limur í Granskingarnevndini og Vísindanevnd Føroya.
Hinir limirnir í stýrinum fyri VNH eru nú, umframt Erland Viberg Joensen, Daniel Thorleifsen, Andras Mortensen. Landsantikvarur og Jón Th. Thór, professari, Ísland.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Kvotu-2 umsóknir 2017
Umsóknarfreistin til kvotu 2 var 15. apríl. Upp til 30% verða tikin inn á Fróðskaparsetrið eftir kvotu 2. Tá talið av umsóknum varð gjørt upp, vísti tað seg, at 112 umsøkjarar høvdu søkt um upptøku. Av hesum vóru lutfalsliga fleiri kvinnur enn vanligt.
Fróðskaparsetrið er farið undir at viðgera Kvotu 2 umsóknirnar. Umsóknarfreistin til kvotu 1 er 1. juli, og boð um upptøku fyri bæði kvotu 1 og 2 verða send til umsøkjararnar í seinasta lagi mikudagin 19. juli 2017.
Fleiri søkt umvegis elektroniskt umsóknarblað
Hetta er annað árið á rað, har møguligt hevur verið hjá umsøkjarum at søkja um upptøku elektroniskt. Í ár valdi nógv tann størsti parturin av umsøkjarunum at søkja umvegis elektroniska umsóknarblaðið, tvs. lutfalsliga fleiri enn undanfarna ár.
Orkuvísindi nýtt
Summar útbúgvingar á Setrinum eru bara í boði annaðhvørt ár. T.d. vóru væl umtóktu bachelorútbúgvingarnar í KT-verkfrøði, mýlskari lívfrøði, havlívfrøði og vistfrøði í boði í fjør og aftur í 2018, men ikki í ár. Í ár bjóðar Náttúrvísindadeildin aftur bachelorútbúgvingina í orkuverkfrøði eins og í 2015, men í ár eru eisini tvær aðrar bachelorútbúgvingar í boði – í orkuvísindi , umframt í orkuvísindi og støddfrøði.
Býtið av umsøkjarum
Býtið av Kvotu 2 umsøkjarum millum útbúgvingarnar, sett upp eftir vali sum fyrsta raðfesting, gjørdist soleiðis:
Sjúkrarøkt 40
Lærari 26
Námsfrøði 19
Búskaparfrøði 6
Føroyskt 2
Søga 2
Sosialvísindi 5
Orkuverkfrøði 1
Orkuvísindi 1
Orkuvísindi og støddfrøði 2
Hjánám í støddfrøði 1
Tilsamans 112 umsóknir
Tølini skulu takast við ávísum fyrivarni.
Kynsbýtið
Kynsbýtið millum umsøkjararnar til kvotu 2 er 19,6 % menn (22 umsøkjarar) og 80,4% kvinnur (90 umsøkjarar). Í 2016 var býtið 30,6% menn og 69,4% kvinnur, so lutfalsliga fleiri kvinnur hava søkt um upptøku gjøgnum kvotu 2 í 2017.
Miðalaldurin
Miðalaldur á teimum, ið søktu um upptøku gjøgnum kvotu 2 í 2017 er 28,6 ár, og er hetta eitt vet lægri/yngri enn í 2016, tá miðalaldurin var 30,2 ár.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð: Petur Jacob Sigvardsen
Lag: Freylinghausen (Hirði góði, halt tú meg)
Viðmerking: Yrktur 15. november í 2007.
Prísið Gudi mikli einglaherur!
Prísið honum sól og máni hátt!
Prísið honum vøtn og allar verur,
stjørnufjøld á myrku vetrarnátt!
Himnar himna Harrans navni prísið!
hansar skaparverk vit eru øll.
Dýrd hans yvir jørð og himni rísi.
Prísið honum heyggjar, hav og fjøll!
Prísið Gudi unglingar og moyggjar,
konur, menn og børn um jarðar kring!
Prísið honum vára vøkru oyggjar!
Kom, tú sál, títt halleluja syng!
Prísið Gudi, hesin mannaskari!
Latið lovsong ljóma foldum frá!
Funnið er tað, sum var burtur farið!
Tøkk, o Jesus Krist. Halleluja!


text:
Burj Al Arab
Burj Al Arab er eitt 7-stjørnað hotell ið liggur í Dubai í Sameindu Emirríkjunum. Í 1999 læt nú heimskenda eyðkennismerkið í Dubai, hotellið Burj Al Arab, upp. Tað stendur á eini gjørdari oyggj út fyri strondina í Dubai. Har slepst einans til við tyrlu ella eftir eini privatari brúgv. Hotellið er 320 metrar høgt og er seglformað, næstan tveir kilometrar av 24 karat blaðgulli og 23.444 kvadratkilometrar av marmori sýna ómetaligt luksus og oyðslusemi. Her starvast 1.600 starvsfólk við meir enn 80 ymiskum tjóðskapum, sum fjálga um kundarnar.


text:
Grikkaland
Grikkaland (grikskt: Eλλάδa ella Eλλάς) er lýðveldi í landsynningshorninum av Evropa. Høvuðsstaðurin er Athen, sum eisini er størsti býur. Í ein útnyrðing hevur Grikkaland mark við Albania, í norðri við Bulgaria, í landnyrðing við Lýðveldið Makedónia og í eystri við Turkaland. Landið hevur umleið 10 mió. íbúgvar og høvuðsmálið er grikskt (nýgrikskt). Grikkaland er limur í ES. Í nýggjari tíð stóðu grikkar undir turkum í 400 ár, til landið, við hjálp uttaneftir, vann sær frælsi í 1832. Frælsiskríggið byrjaði í 1821, landið skuldi viðurkennast í 1830 við London-avtaluni, men orsakað av juli-kollveltingini í Fraklandi, varð skjalið frá 1830 ikki fullført. Altjóða viðurkenningin av Grikkalandi sum fræls tjóð kom í 1832. Ikki fyrr enn í 1947 fingu grikkar syðru Sporaduoyggjar (Dodekanes) aftur frá Italia.
Innihaldsyvirlit
Søga[rætta | rætta wikitekst]
Eftir at Mykene-mentanin fór til grundar um 1100 f.Kr., gekk aftur á í Grikkalandi, og landið syndraðist í fleiri býarríki, sum mangan lógu í kríggi. Størst og sterkast var hernaðarveldið Sparta, men Athen gjørdist handils- og mentanarmiðdepil. Fólkatalið vaks, og um 700 f.Kr. vóru býarríkini so fjølbygd, at fólk fluttu og búsettu seg fram við Miðjarðarhavið og Svartahavið. Í seinnu helvt av 500- árunum f.Kr. hótti nýggja persiska stórveldið grikkar, og tað hevði við sær, at griksku býarríkini eitt skifti stúta saman ímóti stóra fíggjindanum fyri eystan. Hóast hesar trupulleikar skapaðu grikkar eina blómandi mentan og høvdu eitt stýrislag, sum hevur verið hámett og havt ávrikan á allan heimin alt at okkara døgum.
Um 600 f.Kr. stýrdi stórmannastætt, nevnd aristokratar, Athen. Summir valdsharrar vóru harðrendir, nevndir tyrannar. Um 590 f.Kr. setti valdsharrin Solon lóg í gildi; hon hav smámanninum rætt til at eiga jørð og hava fullan ríkisborgararætt. Men fólkið kravdi meiri frælsi og at fáa ávirkan á landsins stýri, og í 508 f.Kr. varð fólkaræði sett í gildi. Nú kundi fólkið í Athen sjálvt velga sínar tingmenn. Konufólk, trælir og frælsir menn, sum ikki høvdu ríkisborgararætt, høvdu ikki valrætt.
Ár 447 f.Kr. tók hægsti athenski tingmaðurin Perikles stig til at byggja templið Parthenon á einum heyggi, sum æt Akropolis. Templið varð vígt vísdómsgudinnuni Athenu og skuldi eisini fagna Athen, sum stóð á odda fyri grikkum í stríðum við persar.
Frælsa grikska býarlívið varð góður gróðrarbotnur fyri list, bókmentum og vísindaligari hugsan, og Grikkaland fostraði mangar mætar heimspekingar. Demokrit úr Abderra (um 460-370 f.Kr.) var helst fyrsti maður, sum segði, at øll evni eru úr ersmáum óbýtiligum bitlum, sum hann kallaði atom. Sokrates úr Athen (470-399 f.Kr.) bygdi sína hugsan á, at tú skuldi kenna teg sjálvan, og dugdi frágera væl at seta spurningar um ætlanina við tilveruni. Næmingur hansara Platon (427-347 f.Kr.) og aftur næmingur Platons Aristotles (384-322 f.Kr.) hava havt stóran týdning fyri alla evropeiska heimspeki.
Í 8. øld tóku grikkar land helst fram við Miðjarhavinum og Svartahavinum. Niðursetumenninir bóru griksku heimamentanina við sær og stýrdu sínum býarríkjum eftir somu lógum sum í Grikkalandi. Niðursetulondini fingu í fyrstuni hjálp heimanífrá, men sum frá leið funnu tey sær egnar marknaðir og bygdu upp á Sicilia, gjørdust mætir handilsbýir. Summir býir vóru ovurríkir. Sagt var, at fólkið í Sýbris í Suðuritalia svav í song úr rósubløðum.
Grikkaland var ikki stórt land, so hjálondini (t.d. partur av Frakland, Spania, Italia, Egyptaland og Kýpros) vóru bygd, har jørðin var fruktagóð, og havnaviðurskiftini vóru góð. Sýrakus á Sicilia var bygdur um 730 f.Kr. og Býsans við Bosporus um 650 f.Kr.
Grikkar vóru ógvuliga áhugaðir í ítrótti og fimleiki. Best umtóktir vóru olympisku leikirnir, sum fjórða hvørt ár vóru í Olympia, høvuðsgudinum Zeusi til heiðurs. Kappast var í diskoskasti og spjótkasti, lopi, glíming og kapprenning. Ítróttareglurnar vóru strangar, og tann, ið ikki helt tær, var revsaður harðliga.
Grikkar vóru gudrøknir, og templini í gamla Grikkalandi vóru stórbær og vøkur. Undurfagrar høggmyndir og standmyndir prýddu templini, og mong teirra eru til enn. Grikskir myndhøggarar vóru sannir meistarar at høgga út mannakroppin, og teir hava havt stóran ávirkan á høggmyndalistina. Kappkoyring í stríðsvogni, gudunum til heiðurs, var mangan á einum leikvølli tætt við Delfi. Vognstýrarin stendur enn og heldur í teymarnar, hóast hestarnir langt síðan eru burtur.
Um 1800 høvdu grikkar verið undir osmanniskum yvirvaldi í næstan 400 ár. Seinna helming í 18. øld høvdu teir havt stóra inntøku av handli, helst við Russland, og nú vildu teir hava sjálvræði. Við frælsishugsanini úr fronsku kollveltingini sum fyridømi stovnaðu grikkar loyniligan felgasskap, sum skuldi arbeiða fyri frælsi. Í 1821 var tvær reisur uppreistur. Fyrri miseydnaðist, men annar eydnaðist betur, og í 1824 megnaði sultánurin í Istanbul ikki at berja uppreisturin niður. Hann bað Muhammed Ali, varakong í Egyptalandi, hjálpa sær. Ali sendi ein her til Grikkalands og vann nakrar sigrar. Tað loypti hvøkk á londini í Evropa. Í 1826 samdust Bretland og Russland um at bjóða turkum av í kríggj, Frakland fór upp í hesa samgongu árið eftir. Í felagi beindu tey fyri turkiska og egyptiska flotanum í Navarinovíkini í 1827. Árið eftir lupu russar á turkar og vunnu fleiri sigrar. Friðurin í Adrianopel í 1829 fekk enda á krígnum. Londini, sum vunnu, gjørdu av at geva Grikkalandi frælsi, Otto av Bayern gjørdist kongur.
Fíggjarkreppan 2010-15[rætta | rætta wikitekst]
Síðan 2010 hevur ein sera álvarsom fíggjarkreppa herjað í Grikkalandi, og tað hevur ført til stórt arbeiðsloysi, fólkafráflyting og fátækradømi. Í februar 2014 sást tó ein glotti fyri framman, tí tá tølini fyri 2013 vóru gjørd upp, vísti tað seg, at yvirskotið hjá Grikkalandi fyri 2013 bleiv góðar 11 milliardir krónur, sum er tríggjar ferðir tað, sum upprunaliga varð ætlað. Sparitiltøkini sóu út til at hava givið úrslit.[1]
Í 2015 var støðan aftur hættislig viðvíkjandi fíggjarstøðu Grikkalands. Eitt stórt lán skuldi rindast aftur í juli 2015, men tað megnaði landið ikki. Samráðingar vóru millum umboð fyri griksku stjórnina og Evorsonulondini. Fólk í Grikkalandi kendu seg ótrygg og fóru at taka allar pengar sínar úr bankunum. Tað førdi til at bankarnir vóru stongdir frá mánadegnum 29. juni 2015.[2] Fólk fingu bert loyvi til at heva við korti úr sjálvtøkum og eitt loft var sett á, soleiðis at grikkar bert kundu heva nakrar fáar hundrað krónur um dagin. Orsøkin til at bankarnir vóru stongdir var fyri at fyribyrgja at bankarnir tømdist og at landið harvið fór á húsagang. Útlendsk ferðafólk, ið ferðast til Grikkalands, sluppu tó at heva sum vanligt, meðan tey vóru í landinum.
Vandið er fyri, at landið fer á húsagang, um ikki EU lænir landinum meira pening ella gevur lutvísa skuldarsanering. EU og grikski forsætismálaráðharrin Alexis Tsipras og fíggjarmálaráðharrin samráddust við leiðararnar av Evrolondunum um mánaðarskiftið juni-juli 2015. Evrolondini settu fram uppskot um strong sparitiltøk afturfyri at hjálpa Grikkalandi. Mitt í samráðingunum fór Tsipras aftur til Grikkalands, har hann útskrivaði fólkaatkvøðu um uppskotið frá Evrolondunum. Sjálvur mælti hann sínum landsmonnum til at siga oxi (úttalast ohsji og merkir "nei" á grikskum). Nógv fólk var í gøtunum í Athen og øðrum býum upp til valið og eftir valið. Fólkaatkvøðan varð hildin hin 5. juli 2015, og úrslitið gjørdist at 61,31% av teimum ið atkvøddu søgdu nei. Nógvir grikkar fegnaðust saman við Tsipras um úrslitið. Fleiri leiðarar úr Evrolondunum vóru illir um framferðarháttinum hjá grikkum. Samráðingarnar hildu fram og bankarnir vóru framvegis stongdir, tá ið komið var til mánadagin 13. juli, men tó vóru glottar at hóma. Forsetin í EU, Donald Tusk, boðaði frá á Twitter, at ein avtala við Grikkaland nú varð fingin uppá pláss eftir 17 tíma langar samráðingar.[3][4] Eftir øllum at døma verða grikkar noyddir at góðtaka strong krøv afturfyri at fáa fíggjarliga hjálp frá EU.[5]
Landafrøði[rætta | rætta wikitekst]
Syðst á Balkan er Grikkaland, eitt av elstu og søguríkastu londunum í Evropa. Grikkaland er fjallaland og oyggjaland, har eru fleiri enn 2000 spjaddar oyggjar, og lítið er til av ráðevnum; helst nakrar av atvoldunum til, at Grikkaland er eitt tað fátakasta landið í ES.
Grikkaland er allur suðurparturin av Balkanhálvoynni og eitt ótal av oyggjum í Jonarhavinum og Egearhavinum. Grikkaland er fjallaland við einstøkum breiðum dølum upp ímillum og onkrum stórum slættlendi. Av tí at landið er so bratt, er bert lítil partur av tí veltur. Meginparturin liggur sum beiti hjá seyði og geitum.
Sunnan fyri fjallið Olympos, har teir gomlu griksku "gudarnir" búðu, er slættlendi, sum eitur Thessalia; har eru stórir bókaskógir, og har velta tey nógv korn. Men annars er tað mest frukt, grønmeti, vín og tubbak, sum tey dyrka. Á oyggjunum dyrka tey bæði olivintrø og víntrø, og tað er haðani vit fáa tær søtu korennurnar. Tey mongu og høgu fjøllini gera tað strævið at ferðast yvir land. Tí hava grikkar ferðast meira eftir sjónum enn yvir land. Fram við teirri griksku strondini eru nógvar góðar havnir inni á djúpum firðum.
Í Grikkalandi, og serliga á oyggjunum, kann jørðin knappliga fara at skelva, so at fjøllini brotna og oyggjarnar klovna, og stórir býir javnast við jørðina. Í 1953 hendi ein sovorðin vanlukka á eini av oyggjunum, Kefalonia, í Jonarhavinum. Tá fóru eini 25 000 hús, og um 500 fólk doyðu. Tað vóru fýra jarðskjálvtar í august 1953 á Kefalonia og oyggunum har umleiðir, t.d. Zakynthos, Ithaka og Lefkada. Umleið 100 000 fólk fluttu burtur av oynni eftir hørðu jarðskjálvtarnar og bert 25.000 fólk búðu eftir á oynni og stríddust við at endurbyggja oynna. Tað var serliga suðursíðan á Kefalonia sum var hart rakt av jarðskjálvtanum, oyggin reisti seg umleið 60 metrar úr havinum.[6] Árið eftir mistu 20 000 fólk hús og heim.
Oyggin Santorini, sum eisini verður nevnd Thyra, er av vulkanskum uppruna. Har er svartur sandur og sera brøtt berg.
Landslutir[rætta | rætta wikitekst]
Oyggjar[rætta | rætta wikitekst]
- Kykladurnar eru: Mykonos, Delos, Andros, Syros, Tinos, Paros, Antiparos, Naxos, Koufonisia, Keros, Skinoussas, Irakila, Donoussa, Amorgos, Ios, Folegandros, Santorini, Thirasia, Anafi, Milos, Sifnos, Serifos, Kytnos og Kea.
- Dodekanes Oyggjarnar eru: Rhodos, Astypalea, Kalki, Kastelorizo, Kos, Pserimos, Kalimnos, Tilos, Telendos, Nissiros, Leros, Patmos, Lipsi, Symi, Karpathos og Kassos.
- Sporadurnar eru: Skiathos, Skopelos, Alonisos og Skiros.
- Jónaoyggjarnar eru: Korfu, Paxos, Antipaxos, Lefkas, Ithaka, Kefallonia, Zakynthos og Kythira.
- Oyggjarnar í eystur, landnyrðings og norður Egearahavinum eru: Samos, Ikaria, Khios, Psara, Inousses, Lesbos (verður á grikskum nevnd Mytilini ella Lesvos), Limnos, Agios Efstratios, Thasos og Samothraki.
- Saronisku Oyggjarnar eru: Egina, Poros, Hydra og Spetses.
- Kreta er størsta og fólkaríkasta oyggin í Grikkalandi.
- Evvia er næststørsta oyggin, hon liggur tætt við meginlandið, eystanfyri Thessalia, í ein landnyrðing av Athen.
Politikkur[rætta | rætta wikitekst]
Ólógligi fólkastreymurin inn í ES gjøgnum Grikkaland er vaksin nógv í 2012. Grikkaland er vorðið bakdyrnar inn í Evropa hjá ólógligum innflytarum. Í hópatali koma fólk úr Miðeystri og heilt úr Pakistan til Turkalands, haðani tey koma víðari inn í Grikkaland og harvið ES [9].
Politiskir flokkar[rætta | rætta wikitekst]
Síðan fólkaræði var endurstovnað í Grikkalandi, hevur tvey-flokkað skipanin verið dominerað av tí liberala-konservativa Nýtt demokrati (ND) og tí sosialdemokratiska Panhellenistisku rørsluni (PASOK). Aðrir týðandi flokkar eru eitt nú Kommunistiski flokkur Grikkalands (KKE), Radikala vinstra samgongan (SYRIZA), Fólksliga ortodoksa samlingin (LAOS, stytting fyri Laikós Orthódoxos Synagermós) og Gyltur Morgun.
Í 2010 vórðu tveir nýggir politiskir flokkar settir á stovn av fólki sum fyrr høvdu hoyrt til ND og SYRIZA, tann mið-liberali flokkurin Demokratiskt samstarv (DS) og tann moderati vinstrasinnaði Demokratiski Vinstriflokkurin (DA). George Papandreou, formaður í PASOK, vann grikska valið í oktober 2009 við einum meiriluta á 160 limir av 300. Ein nýggj stjórn varð svorin í eið hin 20. juni 2011. Síðani búskaparkreppan kom í 2009, er undirtøkan hjá teimum báðum stóru flokkunum ND og PASOK fallin munandi. Á grikska tjóðartingsvalinum 25. januar 2015 fekk ND 76 tinglimir valdar, tað var ein afturgongd á 53 tinglimir, PASOK fekk bert 13 tinglimir valdar, tað var 20 færri enn valið í 2014. Ein nýggjur flokkur, ið nevnist To Potami (Áin), stillaði upp til tjóðartingsval í Grikkalandi fyri fyrstu ferð hin 25. januar 2015, flokkurin fekk 17 tinglimir.
Deyðarevsing[rætta | rætta wikitekst]
Deyðarevsingin bleiv tikin úr griksku lóggávuni í 1993, og hon bleiv seinast brúkt undir hernaðarstýrinum fyrst í sjeytiárunum. Í Grikkalandi vil tann sera høgrasinnaði flokkurin Gyltur Morgun hava deyðarevsing aftur í gildi [10].
Fólkið[rætta | rætta wikitekst]
Átrúnaður[rætta | rætta wikitekst]
Ríkisátrúnaðurin í Grikkalandi er griksk-ortodoksur, og Grikkaland er einasta land, ið hevur eina almenna kristna ortodoksa kirkju. Næstan allir grikkar eru limir í ríkiskirkjuni. Prestarnir hava týðandi leiklut í samfelagslívinum og eru viðurkendir sum oddamenn í heimbygdum sínum. Ikki er loyvt at hava standmyndir í kirkjunum, men halgimyndir - nevndar ikonur - eru vanligar.
Búskapur[rætta | rætta wikitekst]
Bara triðingurin av Grikkalandi er nýtiligur sum landbúnaðarlendi, og yvirhøvur er jørðin kørg og grýtut. Tí er nógv arbeiði av at velta jørðina. Triðingurin av fólkinum arbeiðir í landbúnaðinum, tað er meiri enn nakra aðrastaðni í Evropa. Høvuðsgrøði er oljuber. Oljutræið verður dyrkað í líðunum í hálendinum um alt landið. Grikkaland er triðstørsta oljuberjaland í heiminum, næst eftir Spania og Italia. Grikkar dyrka eisini aðra grøði, til dømis vínber, fikur, bummull, tomatir, tubbak, aldinfrukt og aðra frukt.
Grikkaland hevur verið plága av kríggi við grannalond og eftir Seinna Heimsbardaga herjaði borgarkríggj í nøkur ár. Tað hevur verði ringt fyri búskapin. Í 1967 var kongurin Konstantin II koyrdur frá eitt hernaðar kvett fór fram. Árini fram til 1974 var landið stýrt av hernaðar junta.[11] Eftir at demokrati aftur valdaði gekk framá búskaparliga í nøkur ár, serliga tí at stóri handilsflotin og nógva ferðamannavinnan veittu landinum stóra inntøku. Í 2010-11 var landið í álvarsamari fíggjarligari kreppu og noyddist at fáa hjálp frá hinum londunum í ES. Grikkaland fekk ein hjálparpakka frá ES á 109 milliardir rvro, tað svarar til 812 milliardir krónur. Serfrøðingar mettu eftir at hjálparpakkin var latin, at nú fór at ganga framá aftur í Grikkalandi við búskapinum.[12] ES setti tó strong krøv til griksku stjórnina áðrenn hesin hjálparpakkin var latin. Stór ónøgd var millum grikkar og mótmælisgongur vóru ofta í Athen og øðrum stórum býum.
Ferðavinna[rætta | rætta wikitekst]
Fleiri enn 8 mió. ferðafólk fara til Grikkalands á hvørjum ári at njóta lívið á vøkru, veðurgóðu oyggjunum í Egearahavinum ella tí Jóniska Havninum og at síggja mongu fornminnini. Grikkar sjálvir ferðast eisini nógv í egnum landið, serliga frá meginlandinum til oyggjarnar. Túsundtals grikkar starvast í ferðavinnuni, til dømis í gistingarhúsum, í handlum, á matstovum og sum bilførarar, ferðaleiðarar og annað. Ferðavinnan hevur ovurstóran týdning fyri grikska búskapin. Griksku myndugleikarnir lata ferðavinnuni stuðul til útbyggingar. Í summum oyggjum hevur vinnan ment seg so skjótt, at trupulleikar hava staðist av tí, til dømis vatnrot. Seinastu árini hevur afturgongd verið í griksku ferðavinnuni, tí at fólk fara hagar, bíligari er at ferðast. Undir fíggjarkreppuni í 2011-12 har grikska stjórnin varð noydd til at seta stórar sparingar í verk, gekk tað nógv út yvir ferðavinnuna, fleiri gistingarhús standa tóm á hásumri, sum plagdu hava úr at gera.[13] Serfrøðingar meta tó, at ferðavinnan fer at vaksa aftur einaferð seinni.
Útlendsk ferðafólk[rætta | rætta wikitekst]
Flestu ferðafólk, ið koma til Grikkalands eru evropearar, men hagar koma eisini mangir amerikanar og avstraliar.
Handil[rætta | rætta wikitekst]
Mesti flutningur í Grikkalandi er enn sjóvegis. Stórur farmaflutningsfloti flytur neyðsynjarvørur og lidnar ídnaðarvørur ímillum oyggjarnar og meginlandið, og tíðliga og seint sigla ferjur við akførum, grikkum og ferðafólki. Grikkar hava leingi havt mong skip í altjóða farmasigling, og grikski handilsflotin er nú tann størsti í heiminum. Inn- og útflutningurin av vørum skift á ávikavist upprunaland og nýtsluland fyri 2008, sær soleiðis út sambært CIA Factbook:
Hygg eisini at[rætta | rætta wikitekst]
Keldur[rætta | rætta wikitekst]
- ↑ Vp.fo, Yvirskotið í Grikkalandi tríggjar ferðir størri enn væntað
- ↑ - borsen.dk - Græske banker holder lukket til på mandag. Skrivað hevur Ritzau hin 9. jul. 2015 Kl. 6:40
- ↑ dr.dk - EU-præsident: Aftale på plads med Grækenland
- ↑ bbc.com - Greece debt crisis: Eurozone summit 'reaches agreement'
- ↑ dr.dk - SE REFORMKRAV: Dette skal Grækenland gennemføre inden onsdag
- ↑ Greeka.com, Kefalonia: The catastrophic earthquake of 1953 on Kefalonia Greece, Ionian
- ↑ 7.0 7.1 "'Πίvakaς 1: Πpoσwpιvά aπoteλέσuata tou Mόvιuou Πλnθuσuoύ tnς Eλλάδoς'". National Statistical Service of Greece: Avakoίvwσn πpoσwpιvώv aπoteλeσuάtwv AπoYpaφής Πλnθuσuoύ 2011, 22 Iouλίou 2011. http://www.tovima.gr/files/1/2011/07/22/apografh22.pdf.
- ↑ 8.0 8.1 "Regional gross domestic product (million EUR), by NUTS 2 regions". Eurostat. 2008. http://epp.eurostat.ec.europa.eu/tgm/graph.do?tab=graph&plugin=1&pcode=tgs00003&language=en&toolbox=sort. Heintað 25 October 2011.
- ↑ http://www.bbc.co.uk/news/world-europe-18371800
- ↑ http://www.ekathimerini.com/4dcgi/_w_articles_wsite1_1_30/03/2013_490941
- ↑ DenStoreDanske.dk, Grækenland - historie (Juntatiden, 1967-74)
- ↑ Politiken.dk, Ekspert: Grækenland på vej ud af krisen
- ↑ BBC.co.uk, Greek tourism hit by crisis fear


text:
Marjun Syderbø Kjelnæs
Marjun Syderbø Kjelnæs (fødd 1974) uppvaksin í Havn er føroyskur rithøvundur. Hon hevur skrivað bæði bundnan og óbundnan tekst, umframt til pall. Tvey yrkingasavn eru útkomin Rót tripp í 2012 og Opna í 2016. Í 2014 útgav Marjun sín fyrsta sjónleik. Hann kom út sum e-bók hjá Sprotanum, og varð hann frumframførdur á Tjóðpalli Føroya hin 15. februar 2014. Leikurin er eitt eksistensielt drama um lívið og kærleikan, vónloysið og vónina. Eyðun Johannessen leikstjórnaði, gjørt pallmynd og búnar hevur eysturríkarin Manfred Blaimauer. Tróndur Bogason hevur skrivað nýggjan sermerktan tónleik til leikin, Árni Baldvinsson er ljósdesignari og Jón McBirnie hevur gjørt ljóðmyndina, meðan Vígdis Hentze Olsen er komin til Føroyar at koreografera. Tey leikandi eru: Annika Johannessen, Annika Hoydal, Annfinnur Heinesen, Hjálmar Dam og Nicolaj Falck. Sangin hava Eivør Pálsdóttir og Ólavur Jákupsson lagt rødd til. Tróndur Bogason, Jóhannes Andreasen, Ólavur Olsen, Angelika Nielsen, Andrias Restorff og Jón McBirnie hava spælt tónleikin inn. Í 2010, útgav hon ungdómsskaldsøguna Skriva í sandin, sum vann norðurlendsku barnabókavirðislønina hjá skúlabókavørðum í 2011, í 2012 varð hon tilnevnd Barna- og Ungdómsbókmentavirðisløn Útnorðurráðsins og í 2013 Barna- og Ungdómsbókmentavirðisløn Norðurlandaráðsins. Í 2011 fekk bók hennara pláss í White Raven Deutsche Jugendbbibliothek, har bara tær bestu barnabøkurnar koma. Í 2008 fekk hon Barnabókavirðisløn Tórshavnar býráðs fyri Hvør fjalir seg røðina, sum Hanne Bjartalíð hevur myndprýtt.
Innihaldsyvirlit
Útgávur[rætta | rætta wikitekst]
- 2000 Russiskur dansur, stuttsøga í savninum Russiskur dansur
- 2001 Kópakona í Mjørki í heilum
- 2002 Trongd, útvarpsleikur, drama
- 2004 Ein farri av kolvetni, stuttsøgusavn
- 2006 Die Kette (Ketan) í týskari týðing í stuttsøgusavninum Von Inseln weiss ich…, útgivið av Unionsverlag
- 2006 Tað svarta portrið í Míni jólabók
- 2007 Og tú fert rennandi í Vencili 2
- 2007 Hvør fjalir seg í postkassanum?
- 2008 Hvør fjalir seg í ferðataskuni?
- 2009 Hvør fjalir seg í smúkkuskríninum?
- 2010 Skriva í sandin - ungdómsskaldsøga, Bókadeild Føroya Lærarafelags
- 2010 Skriva í sandin í Elskar - elskar ikki (Norðurlendskt stuttsøgusavn)
- 2012 Écrire dans le sable (Skriva í sandin), Jean Renaud umsetti til franskt í franska stuttsøgusavninum Nouvelles des pays nordiques sum merkir "Stuttsøgur úr Norðurlondum", éditions Reflets d’ailleurs, Clermont-Ferrand, 2011.[1]
- 2012 Skriv i sandet, Hugin Eide umsetti til danskt, Torgard[2]
- 2014 Skriv i sanden, í norskari týðing eftir Lars Moa, Samlaget[3]
- 2015 Skrifa i sandinn, í íslendskari týðing, Bókaormurin[4]
- 2012 Eg undrist, At týða týdningin, Allar línur spennast, Vit hava hits áður. Hesar stuttsøgurnar vóru útgivnar í Vencili 11.
- 2012 Rót Trip - yrkingasavn, Sprotin.[5]
- 2014 Root Trip, týtt til enskt hevur Marita Thomsen
- 2015 Rot Tripp – Ord en route, Bokbyen Forlag, týtt til norskt hevur Lars Moa.
- 2014 Tóm rúm, sjónleikur, Sprotin, 978-99972-1-041-8[6][7] Leikurin varð framførdur í februar 2014 á Tjóðpalli Føroya í Havn.[8]
- 2016 At the heart of a Selkie, CD, yrkingar skrivaðar til tónleikaverk sungið av Eivør Pálsdóttir[9] tónasmiður: Peter Jensen. Framført av DR Big Band[10]
- 2016 Opna - yrkingar, Sprotin[11]
- 2016 Óendaliga vera, skaldsøga, Bókadeild Føroya Lærarafelags[12]
Heiður[rætta | rætta wikitekst]
- 2000 - Vann stuttsøgukapping hjá Dimmalætting
- 2001 - Listastevna Føroya, 2. virðisløn
- 2002 - Listastevna Føroya, 1. virðisløn (vann)
- 2004 - Gávugóðs úr Grunni Thorvalds Poulsen av Steinum
- 2008 - Barnabókavirðisløn Tórshavnar býráðs (vann)
- 2008 - Virðisløn í stuttsøgukapping fyri ungdóm (vann)
- 2009 - Fekk 3 ára starvsløn frá Mentanargrunni Landsins
- 2011 - White Raven Deutsche Jugendbbibliothek fyri Skriva í sandin (vann)
- 2011 - Vann Norðurlendsku barnabókavirðislønina hjá skúlabókavørðum fyri Skriva í sandin[13] (vann)
- 2012 - Skriva í sandin tilnevnd til Barna- og Ungdómsbókmentavirðisløn Útnorðurráðsins (vann ikki)
- 2013 - Skriva í sandin tilnevnd til Barna- og Ungdómsbókmentavirðisløn Norðurlandaráðsins (vann ikki)[14]
- 2015 - Tann føroyska bókhandlaravirðislønin (vann)
- 2017 - Vann FMA virðisløn í bólkinum Ársins tekstur (hon skrivaði tekstin til At the Heart of a Selkie til Eivør Pálsdóttir og Peter Jensen & DR Big Band[15]
Keldur[rætta | rætta wikitekst]
- ↑ Bfl.fo, Marjun á fronskum
- ↑ Forlagettorgard)
- ↑ Samlaget.no
- ↑ "Skrifa í sandinn" (in Icelandic). http://www.borgarbokasafn.is/is/content/skrifa-%C3%AD-sandinn-0. Heintað 23 February 2016.
- ↑ Listinblog.blogspot.dk Tíðindaskriv: Marjun Syderbø Kjelnæs – nýtt, flott avrik
- ↑ Sprotin.fo
- ↑ Snar.fo
- ↑ Tjodpallur.fo, Tóm rúm
- ↑ Mikkelsen, Jonhard (25 January 2016). "Úr duldum dýpum" (in Faroese). Sprotin. http://sprotin.fo/show_news.php?NewsId=496. Heintað 21 February 2016.
- ↑ "DR Big Bandet". halostar.net. http://www.halostar.net/singer-eivr/video/56af78258e1d4e430f8b6bc5-dr-big-bandet.html. Heintað 23 February 2016.
- ↑ "Opna (Pappírsbók)" (in Faroese). Sprotin. http://sprotin.fo/show_product.php?ProductId=699. Heintað 21 February 2016.
- ↑ portal.fo - Nýggj skaldsøga kemur út í dag, 21. juni 2016
- ↑ EMU.dk Nordisk Skolebibliotekarforening, Nordisk Børnebogspris 2011, Marjun Syderbø Kjelnæs Færøerne
- ↑ norden.org
- ↑ Egholm, Sverri (11. mars 2017). "Yvirlit: Hesi vunnu FMA 2017". Portal.fo. http://portal.fo/yvirlit+hesi+vunnu+fma+2017.html. Heintað 12. marts 2017.


text:
31. januar 2017
25. januar 2017
Kunning um Reiðhøllina o.a.
Nevndin hevur í longri tíð arbeitt við at bøta um trygd og atkomumøguleikar í høllini.
Tá høllin bleiv bygd vóru nakrar hurðar ísettar, ið als ikki hava virkað sum ætlað var.
Tí hevur nevndin nú skorið ígjøggnum og samtykt at víðkað
Frámerkir: Tíðindi
18. januar 2017
Føroyingar bjóða av til landsdyst í Ístølti
Tað eru kend nøvn ið eru umboða, tá nøkur av teimum bestu reiðfólkum í norðurlondum, fara at dystast við íslandsrossum, á ísinum í Frederikshavn 28 Januar.
Føroyar vera umboðaðar av Jóanis í Hoygarðinum á hestinum Bassa frá Tindsgarði. Jóanis hevur ikki havt bestu møguleikar at venja til kappingina,
Abonner på: Indlæg (Atom)


text:
Jan Müller
27.12.2017 - 12:52
Ojuprísurin er í dag tann hægsti í hálvt triðja ár og nærkast 70 dollarum. Í gjár kom hol á eina oljurørleiðing í Libya eftir eina spreinging, og hon ávirkaði eisini oljuprísin. Oljuprísurin er í løtuni 66,67 dollarar fyri tunnuna. Spreingingin hevur fingið stóra ávirkan á oljuflutningin og fer harvið at minka munandi um framleiðsluna frá Norðurafrika. Oljuprísurin var eina løtu omanfyri 67 dollarar.
Oljuprísurin er meira enn 20% hægri enn fyri einum ári síðani. Prísurin var í botni uppá 30 dollarar í januar 2016.
Tað hevði eisini týdning fyri ein høgan oljuprís, at Opec-lond saman við Russlandi gjørdu av at halda fram við framleiðsluloftinum alt árið 2018.
Altjóða orkuráðið EIA metir, at oljuframleiðslan í heiminum fer at minka í fyrsta ársfjórðingi í 2018 skrivar Reuters.


text:
SPOR í Listasavni Føroya/
Fríggjadagin 9. september kl. 16:00 letur framsýningin SPOR hjá Jóhan Martini Christiansen upp á Listasavni Føroya.
Framsýningin SPOR er sett saman av verkum úr lítillátnum tilfari so sum gipsi, toyblæum, plaststrimlum og rukkujarni. Mjúkir littónar og dramatisk úttrykk skapa ein pall til frásagnir – frásagnir um ljós, skuggar, náttúru og spor, og er harvið eitt rúm, har ið vit kunnu sleppa okkum sjálvum.
Fríggjadagin 9. september kl. 16:00 verður fernisering á Listasavni Føroya. Nils Ohrt, savnsstjóri, bjóðar vælkomin. Viðurkendi leikstjórin Christoffer Berdal setur framsýningina. Andreas Tykjær Restorff og Torleik Mortensen framføra tónleik. Savnið bjóðar ábit. Øll eru vælkomin.
Framsýningin SPOR er opin til og við sunnudagin 8. januar 2017. Savnið er opið hvønn dag frá kl. 13-16. Mánadagar er stongt.
Hvat: Fernisering - SPOR
Hvar: Listasavn Føroya
Nær: Fríggjadagin 9. september kl. 16:00
Hvør: Jóhan Martin Christiansen


text:
Svar upp á § 52a-fyrispurning nr. 19/2018 frá Kára P. Højgaard, løgtingsmanni, um savnið og ognir hjá Postverki Føroya.
Spurningurin var soljóðandi:
1. Er samlaða gávan, ið Postverk Føroya fekk frá Det Danske Postvæsen, framhaldandi í varðveitslu hjá Postverkinum?
2. Eru allir søguligir ognarlutir: stempul, tornyster, brevkasser o.s.fr. samlaðir á einum stað og ogn hjá almenna felagnum Postverk Føroya?
3. Postverk Føroya átti virðismikla frímerkjasamling, listaverk (tekningar og málningar, sum vórðu brúkt sum motiv til frímerkir) gjøgnum tey 30 árini sum almennur tænastustovnur, seinni partafelag. Eru hesi framvegis almenn ogn?
4. Nú ætlanin er at selja Postverk Føroya til privatar, kann landsstýrismaðurin so tryggja, at søguligu dýrgripirnir hjá Postverkinum verða varðveittir og samlaðir á einum stað, ið kann lýsa henda týdningarmikla partin av Føroya søgu fyri nútíðini og komandi ættarliðum?
Svar:
Svarað verður undir einum.
Samlaða gávan, serliga stempul, skjøl og yvirstemplað frímerki, sum Postverk Føroya fekk frá Det Danske Postvæsen í 1976, er partvís tøk og er í varðveitslu hjá Posta. Tíverri má eisini staðfestast, at partur av gávuni ikki er at finna; talan er um lutir og skjøl, sum helst av misgáum eru burturbeind í sambandi við, at lutirnir eru fluttir fleiri ferðir seinastu nógvu árini. Arkið við yvirstemplaðum frímerkjum frá fyrra heimsbardaga er kortini varðveitt í bankaboks.
Fleiri postlutir eru tó enn í varðveitslu hjá Posta. Partur av hesum lutum verður sýndur fram í postavgreiðsluni á Óðinshædd. Lutir, sum verða mettir at hava áhuga uttan fyri Havnina, eru latnir ella verða latnir ymsum søvnum kring landið í varðveitslu. Nevnast kann m.a., at nakrir lutir, sum eru knýttir at posthúsinum í Klaksvík, eru latnir Norðoya Fornminnafelag; aðrir lutir eru ella verða latnir til Sandvíkar, Miðvágs og Mykinesar, har skipað verður fyri framsýningum í gomlu posthúsunum. Hesi lokalu postsøvnini verða væntandi klár næsta summar. Uppaftur aðrir lutir eru latnir Tjóðpalli Føroya í varðveitslu. Søvn Landsins hava eisini fingið nakrar lutir í varðveitslu, og saman við Søvnum Landsins er farið undir at skráseta allar teir postlutir, sum eru tøkir.
Málningar, myndir, litografi o.a., sum hava verið myndaevni til frímerkjaútgávur, eru á goymsluni hjá Posta á Óðinshædd. Hetta tilfar hevur verið brúkt til ymsar framsýningar um frímerki ella um listafólkini sjálv. Afturat hesum eigur Postverkið nakað av list, sum ætlandi verður skrásett saman við Listasavni Føroya.
Bæði listaverk og lutir, sum eru knýttir at postala virkseminum, hava ávíst peningaligt virði, men meiri umráðandi er, at lutirnir hava søguligt virði fyri føroyingar og ta føroysku postsøguna. Umráðandi er tískil at tryggja, at hesi listaverk og hesir lutir verða verandi ogn hjá landinum, og hetta verður tikið upp, tá ið farið verður undir at viðgera uppskotið um at einskilja Postverk Føroya.
Uttanríkis- og vinnumálaráðið, 10. oktober 2018
Poul Michelsen
landsstýrismaður
Um tú veitst okkurt, sum VP ikki veit - skriva so til vp@vp.fo


text:
Orð og lag: Aage Samuelsen
Týtt: Kajfinn Hammer
Upprunaheiti: Jeg lenktet etter frelse og søkte overalt
1. Mær longdist eftir frelsu og søkjandi eg var,
hvar fanst væl fyrigeving til mín sum fallin var?
:,:Mín skírnartváttur, ferming við ei bar mær frelsu, frið,
og prestsins deyða lærusmíð mær lívleyst fór framvið.:,:
2. Hvat skuldi eg væl trúgva og hvagar venda mær?
Eg hoyrdi sálmasang og bøn so innantóm og fjar!
:,:Hvør samkoma av navni mær var eitt eiti bert,
og teirra góða byrjan í dag eins lítið vert!:,:
3. Eitt andsleyst evangelium eg einans hoyra fekk,
tess meir á tað eg lýddi bert afturá tað gekk.
:,:Hvat hjálpa tár og lyfti, eitt grátkvalt “Faðir-Vár”,
fordøming, krøv og ivi bert øktu hjartans sár.:,:
4. Men tá ið eg mær vendi frá mannaboðan burt
Guðs frið í sál eg kendi, sum Hann mær vann so dýrt;
:,:og Jesu Kristi armar meg bóru fram á mál,
Hans kærleiki meg fyllir til likams, anda, sál.:,:


text:
Campingtúrur til Mikladals 1 juli 2016
Leygardagur og vit spáka oman í Mikladal
Vakur bygd Mikladalur
hesi húsini kann man leiga. Sten læknin hjá mær leigar hesi av og á :)
So gongur leiðin oman til Kópakonuna, uff man skal eisini niðan aftur, 145
trin segði onkur - eg orkaði ikki at telja tey
Húsini ligga sera væl fyri
Her er hon so
2 vakrar kvinnur og ein puddilhundur :)
Selfii he he Kópakonan kom ikki heilt uppá myndina
Møttu Jóan David og øðrum
Halgadoy hon er stór
Pausa tá man er komin í helt
Smiðjan í Mikladali var tiltikin
Lítlan túr í Kirkjuni í Mikladali
Smiðjan hevði eitt hjul í ánni til hvørvisteinin
Ein kaffimunn í café´ini
Mammasta flottur vognur
Ein biltúr til Trøllanes, sóu ikki nøkur trøll hesa fer :)
Mega langt at ganga oman á lendingina á Trøllavík, her hevur man
oftani lagt at. Tá eg var 16 ára gamal sigli eg við Brattanes og vit
sigldu sum avloysaraskip fyri Barskor í 2-3 mánaðar, til allar bygdirnar :)
Næstu myndirnar >>>


text:
Tunnil
Arbeitt verður við at gera tunnil millum Kambsdal og Skálabotn.Tunnilin verður uml. 2 km langur.
Í sjónvarpinum mánakvøldið boðaði Sigurd Simonsen, borgarstjóri í Fuglafirði frá, at ætlanir vóru um at bora tunnil millum Kambsdal og Skálabotn.Væntandi kemur tunnilin at kosta einar 90 milliónir. Føroya Banki hevur játtað at fíggja projektið. Eisini vóru ætlanir um, at fyritøkur skuldu koma við 25 milliónunum. Sum tað skiltist so vóru hesar 25 partur av teimum 90 milliónunum, sum samlaða projektið er ætlað at kosta.Væntandi ferð tað at kostað 10 kr. fyri persónbilar, at koyra gjøgnum tunlin.
[28.09.2006 – Jóhan Heri Joensen]


text:
Helgi Rasmussen er sálarfrøðingur, og hann fer at tosa um arbeiðsplássið út frá einum sálarfrøðiligum sjónarhornið. Helgi sigur soleiðis um framløguna:
-Tað floyma allar møguligar testir inn yvir arbeiðspláss í hesum døgum. Man skal hava starvsfólkasamrøður, menningarsamrøður, trivnaðarkanningar v.m. Man kann ikki longur seta fólk í starv uttan, at tey skulu kannast frá uttast til innast. Fyrilesturin fer at snúgva seg um hesi viðurskifti og leggur upp til eitt prát.
Tiltakið er ókeypis og verður í Vinnuhúsinum mikudagin 9. november kl. 15.00.
Allir limir hjá Føroya Arbeiðsgevarafelag og undirfeløgunum umframt vinnugreinafeløgunum í Vinnuhúsinum eru vælkomnir.


text:
VÆLKOMIN Á RÁÐSTEVNU 27.-28. APRÍL Í ØSTRØM Í HAVN
Ráðstevnan verður hildin báðar dagarnar frá klokkan 10 til 15, við fyrilestrum og samrøðum um tey veruliga burturtagdu í fosturtøkuspurnginum, nevniliga “mannavirði” (nær menniskja er eitt menniskja) og “avleiðingar av fosturtøku”.
Ráðstevnan verður á høgum fakligum og verkligum støði við vælútbúnum og royndum fyrilestrahaldarum úr Danmark, Norra og Stóra Bretlandi. Høvi verður eisini at seta spurningar á ráðstevnuni.
SKRÁ:
* Dagførd 23-04-2018
Fríggjadagin 27. apríl:
10.00 Vælkoma og setan
10.15 Fyrilestur við John Smeaton: “Hví fosturtøka ikki skuldi verið loyvd í Føroyum”
11.15 Kaffi
11.30 Fyrilestur við Sølvi Marie Risøy við støði í hennara PhD ritgerð: “Hvørjar upplivingar hava kvinnur, tá ið frávik verða staðfest hjá fostrinum og støða skal takast til úrveljandi (selektiva) fosturtøku?
12.30 Ábit
13.15 Fyrilestur við Clarie Bremner: “Hvørja hjálp kunnu tey fáa, ið líða av seinárini av fosturtøku?” *
14.00 Kaffi – Samanumtøka og samrøða
15.00 Endi
Leygardagin 28. apríl:
10.00 Vælkoma
10:15 Fyrilestur við Peter Øhrstrøm: “Samspælið millum lívsáskoðan og etiska grundgeving”
11.15 Kaffi og spurningar
11.30 Fyrilestur við Emmet Dooley (serliga ætlaður ungdómi): “Hvussu vinna hjarta og sinni gjøgnum samrøðu við ein í senn?”
12.30 Ábit
13.15 Fyrilestur við Ludvig Nessa: “Nær verður eitt menniskja eitt menniskja? Um avleiðingarnar av fosturtøku” *
14.00 Kaffi – Samanumtøka og samrøða
15.00 Endi
Broytingar kunnu koma fyri í skránni


text:
- og tað eru kvinnurnar og tey eldru, sum gera størsta muninAt vinnutíttleikin sum heild er munandi størri í Føroyum enn í øðrum europeiskum londum er áhugavert í sær sjálvum. Tað verður uppaftur meira áhugavert, tá vit hyggja at, hvussu vinnutíttleikin er ávikavist millum menn og kvinnur, og millum ymisku aldursbólkarnar, ung, tilkomin og eldri. Her eru størstu munirnir millum kvinnurnar í Føroyum og aðrastaðni, og millum tey eldru í Føroyum og aðrastaðni.
Tá vit tosa um vinnutíttleika, tosa vit um, hvussu stórur partur av fólkinum í vinnuføra aldrinum er í vinnu, í prosent av fólkatalinum í sama aldri. Hetta ger Hagstovan við árligu uppgerðini av arbeiðsfjøldini1).
Kanningin hevur verði gjørd í nøkur ár, so nú hava vit eitt gott grundarlag til at gera haldgóðar samanberingar við viðurskiftini í okkara grannalondum. Trupulleikin kann annars vera, at tá okkara tal av spurdum er avmarkað, kunnu tilvildarligar broytingar í úrvalinum hava stóra ávirkan. Tí hava vit hesaferð tikið føroysku miðaltølini fyri árini 2006-09, so talgrundarlagið er sterkari til at gera niðurstøður og til samanberingar. Vit hava her valt at gera samanberingar við Danmark og tey 15 vestureuropeisku londini (ES-15)2). Har hava vit tikið nýggjastu tølini frá Eurostat, sum eru fyri 2009.
Tað er merkisvert, hvussu nógv størri vinnutíttleikin er í Føroyum, enn í Danmark og ES-15 londunum. Ein so stórur munur frá 85,4 mótvegis 71,6 og 64,4 kemur ikki uttan av serligum bygnaðarligum munum, bæði á arbeiðsmarknaðinum og samfelagnum annars.
Vinnutíttleikin ávikavist hjá monnum og kvinnum vísir á ein av hesum bygnaðarligu mununum: at føroysku kvinnurnar hava næstan líka høgan vinnutíttleika sum føroysku menninir. Og ikki bara menninir liggja langt omanfyri teirra europeisku felagar, men tað gera kvinnurnar eisini. Tað er merkisvert, at føroyskar kvinnur hava ein vinnutíttleika uppá uml. 82%, samanborið við 68% í Danmark og einans 58% í ES-15 londunum – og haraftrat er vinnutíttleikin hjá føroyskum kvinnum eisini størri enn hjá monnum, bæði í Danmark og ES-15 londunum.
Ein annar av bygnaðarligu mununum sæst av myndini við vinnutíttleikanum í ymisku aldursbólkunum: ikki bara hjá teim yngstu og teim meira tilkomnu erføroyski vinnutíttleikin størri, men ongastaðni er munurin so stórur sum í teim eldru aldursbólkunum, tvs. øllum teimum sum eru yvir 60 ár. Hjá teim 60-64 ára gomlu eru føroyski vinnutíttleikin heilt uppi á 82%, samanborið við ávikavist 38% og 34% í Danmark og ES-15 londunum. Hjá teim 65-69 ára gomlu er føroyski vinnutíttleikin framvegis høgur, 54%, samanborið við ávikavist 13% og 10% í Danmark og ES-15 londunum – tvs. 4-5 ferðir so stórur. Og sjálvt tá vit koma heilt upp í 70-74 ára aldur, er føroyski vinnutíttleikin uppi á 28%, samanborið við ávikavist 6% og 4% í Danmark og ES-15 londunum – tvs. 5-7 ferðir so stórur.
Her síggja vit aldursbýtta vinnutíttleikan hjá ávikavist monnum og kvinnum. Og mynstrið er tað sama: bæði hjá føroyskum monnum og kvinnum er vinnutíttleikin sum heild oman fyri donsku og europeisku feløgunum, og munurin er størstur hjá teim yngstu og teim elstu.
Greið niðurstøða – men hví er tað so?
Niðurstøðan er greið: bæði kvinnur og menn í Føroyum byrja fyrr á arbeiðsmarknaðinum, eru meira virkin í teim stóru vinnuføru aldursbólkunum, og halda nógv longri á, enn kvinnur og menn í Danmark og í teim mest framkomnu ES-londunum.
So er tað spurningurin, hví so er. Svarið kunnu vit ikki finna í hesi hagtalsligu uppgerðini, men eigur tað at verða eitt upplagt evni at útgreina í eini kanningar- ella granskingarverkætlan. Tó eru nakrar ábendingar, sum gera, at vit kunnu hugleiða um møguligar orsøkir.
Eitt er, at smb. hagtølunum eru tað nógv fleiri í Føroyum – og fram um alt millum kvinnurnar - sum arbeiða parttíð, samanborið við hini londini. Hetta er sera sjónskt í myndini niðanfyri. Spurningurin er, um hetta er ein serligur eginleiki við føroyska arbeiðsmarknaðinum, at hann er meira opin og liðiligur, tá tað snýr seg um møguleikan hjá fólki at kunna arbeiða parttíð, um tey av onkrari orsøk ikki vilja ella kunnu arbeiða fulla tíð.
Eitt annað er, at í okkara grannalondum er pensjónsaldurin munandi lægri enn í Føroyum. Haraftrat eru aðrar fráfaringarskipanir, sum gera tað møguligt hjá fólki at fara úr arbeiði við eftirløn eisini áðrenn pensjónsaldur. Í Føroyum er tann eini høgi pensjónsaldurin galdandi fyri tey allarflestu, bert fáir starvsbólkar kunnu fara frá við eftirløn áðrenn 67 ára aldur.
Møguliga er føroyski arbeiðsmarknaðurin eisini meira rúmligur, so fleiri kunnu vera í arbeiði, um ikki fulla, so parttíð, sum aðrastaðni kanska ikki høvdu sloppið framat. Hetta er ikki at skilja soleiðis, at vit hava fleiri formligar arbeiðsmarknaðarligar ella sosialar skipanir, sum stuðla uppundir rúmligan arbeiðsmarknað, men kanska ein eginleiki, sum kemur av, at arbeiðsplássini sum heild eru smá og liggja, har fólk búgva, og tí í størri mun eru ein livandi partur av nærumhvørvinum.
Í hesum sambandi er áhugavert at síggja, at meðan talið av fyritíðarpensjonistum í Føroyum er 5,2% av fólkatalinum (18-64 ár), so er miðaltalið fyri Norðanlond 8,1%. Og taka vit tey, sum fáa sosialhjálp, so eru tað í Føroyum 2,9% av fólkatalinum (18 ár og eldri), meðan tað í hinum Norðanlondunum í miðal eru 3,9% (kelda: “Sosiala landkortið” á heimasíðuni hjá Almannamálaráðnum). Sostatt eru færri fyritíðarpensjonistar og færri móttakarar av sosialhjálp í Føroyum enn í hinum norðanlondunum. Við tí verður ikki sagt, at tað hevur nakað samband við, at samstundis eru fleiri virkin á arbeiðsmarknaðinum í Føroyum enn aðrastaðni.
Hetta ger tað bert enn meira neyðugt og áhugavert at fáa lýst øll hesi viðurskifti nærri við útgreinandi kanningum ella granskingarverkætlanum um føroyska arbeiðsmarknaðin.
Viðmerkingar:1)Arbeiðsfjøldarkanningar:Hagstovan ger arbeiðsfjøldarhagtølini í samsvari við ásetingum frá altjóða arbeiðarafelagnum ILO undir ST. Hetta tryggjar, at tølini kunnu samanberast við samsvarandi hagtøl úr øðrum londum.Tølini eru fingin til vega við viðtalskanning (interview) millum fastbúgvandi føroyingar í aldrinum 15-74 ár, (15 ára gomul vórðu ikki tald við í 2005). Kanningarnar eru gjørdar seinast í november, har gott 1.000 eru spurd um arbeiðsviðurskifti eina ávísa viku. Øll, ið høvdu meira enn 1 tíma vinnuligt arbeiði í kanningarvikuni verða flokkað sum arbeiðsvirkin, eisini um arbeiðið var ólønt. Tey sum einki arbeiði hava, verða bert flokkað sum arbeiðsleys, um tey eru virkin at leita sær arbeiði og eru til reiðar at byrja at arbeiða innan fyri 2 vikur. Arbeiðsfjøldin verður síðani roknað sum arbeiðsvirkin og arbeiðsleys tilsamans. Tey, sum hvørki hava arbeiði ella eru arbeiðsleys, verða flokkað sum vinnuliga óvirkin. Øll tøl eru upproknað og rundað til næstu heili tíggu.
2) Tey 15 ES-londini eru: Belgia, Holland, Luxemburg, Frakland, Týskland, Italia, Danmark, Bretland, Írland, Grikkaland, Portugal, Spania, Eysturríki, Svøríki og Finland. Í 2004 varð latið upp fyri nýggjum limalondum, serliga úr Eystureuropa, so nú eru 27 ES-limalond tilsamans.
Tøl frá arbeiðsfjøldarkanningunum kunnu síggjast í hagtalsgrunninum


text:
kom og hoyr um nýggju sjóvarfalsappina
Hóskvøldvið 21. september kl.19.00 verður áhugaverdur fyrilestur í skúlanum við Áir um nýggju sjóvarfalsappina Rák.
Fiskaaling hevur tikið stig til at menna eina app, sum nú er tøk umvegis snildfon, har til ber at fylgja sjóvarfallinum kring oyggjarnar. Rákið verður dagført hvønn 15. minutt.
Við nýggju appini, Rák, ber til at síggja streymin kring Føroyar neyvari enn áður. Umframt í sambandi við sigling, útróður og fiskiskap sum heild, er appin eisini hent hjá teimum, ið hava stuttleikabátar. Somuleiðis kann hon nýtast til undirvísing av ymiskum slagi, ið hevur við sjógvin at gera.
Bogi Magnussen & Knud Simonsen, Fiskaaling, greiða frá um nýggju appina.


text:
Ingi Samuelsen
03.10.2014 - 02:53
Tíðindi > List > Bókmentir
Grundgevingin fyri at geva Kim Simonsen virðisløn M. A. Jacobsen’s fyri fagrar bókmentir 2014:
Virðisløn M.A. Jacobsens fyri fagrar bókmentir 2014 verður í ár latin Kim Simonsen fyri yrkingasavnið ”Hvat hjálpir einum menniskja at vakna ein morgun hesumegin hetta áratúsundið” frá 2013. Nevndin sigur í grundgeving sínari, at savnið er ein listalig heild, har yrkingarnar hava vítt útsýni landafrøðiliga og millumtekstliga.
“Tíð, stað og rúmd eru í upp¬loysn, deyðin treytar lívsins natúrligu og endaleysu ringrás, har spurningur verður settur við, hvørji spor einstaklingurin og hvør einstøk vera seta í fleir¬milliarda livitíð jarðarinnar.”
Virðisløn M.A. Jacobsens fyri fagrar bókmentir er kr. 35.000 kr.


text:
Sverri Egholm
28.07.2015 - 09:04
Tíðindi > Vinna & Tøkni > Tøkni & vísindi
Álopini á føroyska netið halda fram, tað týðiligt eftir at Vodafone í gjárkvøldið kunngjørdi, at teirra net eisini bleiv álopið.
Partar av fríggjakvøldinum og leygarkvøldinum eydnaðist tað teldusnillingum at tyngja servararnar hjá Portalinum so mikið nógv, at portal.fo hoknaði undan. Tá fólk royndu at koma á Portalin vóru tey møtt við feilboðum. Talan var um eitt sokallað DDoS álop.
Arbeitt varð hart uppá trupulleikan og seinni leygardagin varð trygdarskipanin sett til, sum brynjar Portalin at taka ímóti slíkum álopum.
Tað er ikki bara Portalurin sum verður álopin. Tíðindasíður sum vp.fo hava eisini verið undir hørðum trýsti og síðan er eisini hoknað undan trýstinum fleiri ferðir. Í gjárkvøldið boðaði in.fo frá, at teirra heimasíða eisini var álopin av hesum sokallaða DDoS álopinum.
Aðrar smærri føroyskar heimasíður eru eisini álopnar, men tað er í ein minni mun.
Í gjár skrivaði Portalurin at ein bólkur, sum kallaði seg Anonymous tók ábyrgdina av álopunum. Tað gjørdi bólkurin í einum video, sum var lagt út á Youtube brúkaran "Operation Seaworld”.
Niklái Nysted, stjóri á Knassum sum eigur og rekur Portalin metir ikki, at hetta er Anonymous, sum vit vanliga hoyra um.
- Eg rokni við at hetta er ein bólkur fyri seg, sum bara brúkar sama heitið. Anonymous seta seg vanliga betri inn í mál, áðrenn teir leggja seg uppí, segði Niklái við Portalin í gjár.
Álopini halda fram
Men vit skulu vænta at hesi álopini halda fram, í øllum førum í eina tíð afturat. Tað sigur Ragnar Joensen, KT-serfrøðingur hjá fyritøkuni Synack.
- Tað er torført at siga hvussu leingi tað heldur á fram, men vit skulu fyrireika okkum uppá, at hetta kann halda á fram. Tað eru dømir um at síður verða álopnar í fleiri vikur í senn, sigur Ragnar, sum nógvar royndir hevur við tílíkum álopum frá fyrrverrandi arbeiðið sínum hjá amerikonsku trygdarfyritøkuni Black Lotus.
Álopini á føroysku síðurnar hava verið sokallaði Layer7 álop, sum eru gjørd til at ovtyngja ambætararnar hjá heimasíðuni.
- Heilt ítøkiliga verða álopini gjørd umvegis aðrar heimasíður. Í hesum førum heimasíður sum koyra umvegis Wordpress. Tær senda eina rúgvu av fyrispurningum til heimasíðuna sum verður álopin og gera at ambætararnir ikki klár at fylgja við, sigur Ragnar Joensen og leggur afturat:
- Hetta eru ikki óvanlig álop og tey eru heldur ikki serliga avanseraði.
Spurdur um hetta eru professionell fólk sum eru aftanfyri svarar hann, at tað er ilt at siga. Tað er lætt at fáa hendur á tílíkum amboðum eins tað er lætt at keypa sær atgongd til robottar sum kunnu gera tílík álop.
- Tað sær út til at teir royna at leypa á føroyskar tíðindasíður. Álopið á Vodafone í dag er tað einasta undantakið sum eg havi sæð higartil. Hetta er kanska tann parturin sum eg eri mest bangin um.
Tá teir leypa á føroyskar internet veitarar, tosa vit um eitt annað slag av álopum. Tá er talan um eitt sokallað Layer4 álop.
- Eitt Layer4 álop fer eftir tøkari mongd av bandbreidd hjá internetveitaranum og tyngir um internetið hjá hinum brúkarunum hjá veitarnum, greiður hann frá.
- Álopini kunnu skjótt blíva so stór at tey tyngja okkara samband við útheimin. Vit skulu fyrireika okkum uppá tað ringasta, sigur Ragnar Joensen at enda.
Leggjast kann afturat at føroysku síðurnar framvegis eru undir hørðum trýsti, men trygdarskipanir gera, at tær flestu klára at standa ímóti.
Les eisini: Anonymous leggur seg uppí grindadrápið: Løgdu Portalin niður eina løtu
Les eisini: Álop órógva netferðsluna hjá Vodafone


text:
1969
Jump to navigation Jump to search
Innihaldsyvirlit
Hendingar[rætta | rætta wikitekst]
- 5. januar - Sovjetsamveldið sendir rúmdarfar til Venus, landið ger aðra roynd tann 10. januar.
- 30. januar - The Beatles framføra almennt fyri síðstu ferð, og filma fleiri av løgum sínum á taki Apple Records í London.
- 3. mars - Sirhan Sirhan játtar í rættinum í Los Angeles at hava dripið amerikanska forsetavalevnið Robert Kennedy.
- 10. mars - James Earl Ray játtar í rættinum í Memphis at hava dripið Martin Luther King Jr. Hann tekur játtanina aftur nøkur ár seinni.
- 20. mars - John Lennon og Yoko Ono giftast á Gibraltar, og fara aftaná á brúðarferð til Amsterdam.
- 29. mars - Eurovision Song Contest 1969 verður hildin í Madrid. Fýra lond fáa sama stigatal og vinna kappingina. Tey vóru: Spania, England, Frakland og Holland. Stigaskipanin var broytt eftir hetta, so sama mistak ikki skuldi endurtaka seg.
- 1. apríl - Tórshavnar kommuna setur Býarbókasavnið á stovn.
- 4. apríl - Fyrsta tilgjørda mans hjartað verður implanterað.
- 22. apríl - Robin Knox-Johnston verður fyrsti maður at sigla runt heimin uttan steðg.
- 15. mai - Ein amerikanskur tannáringur, kendur sum Robert R., doyr av mystiskum og ókendum sjúkdómi. Í 1984 verður váttað at talan var um fyrstu HIV/AIDS smittuna í Norðuramerika.
- 5. juni - Ein altjóða kommunist ráðstevna cerður hildin í Moskva.
- 28. juni - The Stonewall ófriðurin í New York verður byrjan til betran av rættindum hjá samkyndum í Amerika.
- 21. juli - Amerikanarin Neil Armstrong verður fyrsta maður á mánanum.
- 8. august - Heimskenda myndin av The Beatles, har teir ganga yvir gøtuna Abby Road, verður tikin av ljósmyndaranum Iain Macmillan.
- 9. og 10. august - Fylgjarar Charles Manson drepa 7 fólk, har ímillum heimskendu medellina og sjónleikaran Sharon Tate, sum er við barn og gift filmsleikstjóranum Roman Polanski.
- 15. - 18. august - Woodstock tónleikafestivalurin verður hildin í New York. Fleiri av teimum mest kendu rokk tónleikarum tíðarinnar framføra, og 400.000 ung fólk eru á festival.
- 21. august - Heimsins fyrsti Gap handil opnar í San Francisco.
- 17. september - Mentanarvirðisløn M. A. Jacobsens fyri Fagurbókmentir verður latin J. P. Heinesen og Rói Patursson, og fyri Yrkisbókmentir verður hon latin Hans J. Glerfoss og H. D. Joensen.
- 20. september - Scooby-Doo teknirøðin verður send í sjónvarpi feyri fyrstu ferð.
- 5. oktober - Monty Python's Flying Circus verður sent fyri fyrstu ferð á BBC One. Sendirøðin verður heimskend og verður enn endursýnd runt heimin (2014).
Ókendar dagsetningar[rætta | rætta wikitekst]
List[rætta | rætta wikitekst]
Bókmentir[rætta | rætta wikitekst]
- 10. mars - The Godfather skrivað av Mario Puzo.
Tónleikur[rætta | rætta wikitekst]
Útgávur hetta árið[rætta | rætta wikitekst]
- Yellow Submarine og Abbey Road (The Beatles).
- Led Zeppelin og Led Zeppelin II (Led Zeppelin)
- Ummagumma (Pink Floyd)
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 1. januar - Verne Troyer, amerikanskur sjónleikari (d. 2018)
- 3. januar - Michael Schumacher, týskur formula 1 bilførari
- 5. januar - Marilyn Manson, amerikanskur tónleikari.
- 17. januar
- Jørgen Niclasen, føroyskur politikari.
- Tiësto, hollenskur tónleikari.
- 11. februar - Jennifer Aniston, amerikanskur sjónleikari (Friends)
- 22. februar - Oddfríður Marni Rasmussen, føroyskur rithøvundur
- 17. mars - Alexander McQueen, enskur klædna designari. (d. 2010)
- 25. apríl - Renée Zellweger, amerikanskur sjónleikari (Bridget Jones' Diary)
- 7. mai - Eagle Eye Cherry, svenskur tónleikari
- 14. mai - Cate Blanchett, avstralskur sjónleikari (Elizabeth)
- 15. juni
- Ice Cube, amerikanskur rappari
- Oliver Kahn, týskur landsliðs málmaður
- 24. juni - Sissel Kyrkjebø, norsk songkvinna
- 24. juli - Jennifer Lopez, amerikonsk songkvinna og sjónleikari (The Wedding Planner)
- 18. august - Edward Norton, amerikanskur sjónleikari (Fight Club)
- 19. august - Matthew Perry, amerikanskur sjónleikari (Friends)
- 28. august - Jack Black, amerikanskur sjónleikari (School of Rock)
- 25. september - Cathrine Zeta-Jones, waliskur sjónleikari (The Mask of Zorro)
- 3. oktober - Gwen Stefani, amerikonsk songkvinna
- 4. november - Sean Combs (P. Diddy), amerikanskur rappari
- 12. november - Tomas N'evergreen, danskur sangari
- 13. november - Gerard Butler, skotskur sjónleikari (300)
- 4. desember - Jay-Z, amerikanskur rappari
- 19. desember - Richard Hammond, enskur sjónvarpsmaður (Top Gear)
Andlát[rætta | rætta wikitekst]
- 28. mars - Dwight D. Eisenhower, amerikanskur forseti (f. 1890)
- 22. juni - Judy Garland, amerikanskur sjónleikari (Wizard of Oz) (f. 1922)
- 9. august - Sharon Tate, amerikonsk modell og sjónleikari. (f. 1943)
- 12. oktober - Sonja Henie, norsk, olympisk skoytadrotning (f. 1912)


text:
Innandurakappingin verður 18. februar
TB | 12/01/12
Eftir at hava flutt tiltakið aftur og fram millum ymisk tíðspunktir, er tað nú greitt, at árliga innandurakappingin, Bassa Cup verður hildin 18. februar í høllini í Trongisvági. Nakrar ferðir hava vit verið noydd at flyta tiltakið, orsakað av samanrenningum við aðrar ítróttargreinar, men nú er tíðspunktið sett endaliga.
Kappast verður í hesum aldursbólkum
U8, U10, U12, U14, U16 og U19
Leikreglur:
Barn, sum til dømis skal luttaka í bólkinum U8, má ikki hava fylt 8 ár áðrenn 1. januar 2012.
Liðini í bólkunum U8, U10 og U12 spæla við 5 leikarum + einum eyka.
Liðini í bólkunum U14, U16 og U19 spæla við 4 leikarum + 2 eyka.
Tilmeldingarfreistin er 10. februar, og tað ger man við at ringja á tlf 282060 ella á 221078.
Kostnaðurin er kr. 300 fyri hvørt lið.
Bassa Cup 2012 verður stuðlað av Eik Banka
Tvøroyrar Bóltfelag
Viðmerkingar
-
Kann ein spæla nakin?


text:
Orð: Petur William Háberg
Lag: Hans Jacob Højgaard
1. Ein fjórðingsøld – tað er eitt skeið, ið spennir
frá lívsins vári út í lívsins heyst,
vit undrast á, so skjótt, ið tíðin rennur,
ein dag sum henda sæst tað eina best.
So stutt tað tykist, síðan hesi bæði
so glað og vónrík birtu hjúnalag.
Nú annað lið tey blómandi man prýða,
og triðja lið í vøkstri er í dag.
2. Av sonnum er tað tí ein merkisdagur,
og tí vit fagna vilja teimum her.
Vit ynskja hvørjum gesti, at hann glaður
og lívgaður til húsa aftur fer.
Lat góðan anda hesa veitslu leiða,
og silvurhjúnunum skal ynskjast tað,
at Harrin náðiveingir sínar breiða
skal yvir tey til lívsins evsta dag.


text:
Norðlýsi (krimiskaldsøga)
Norðlýsi er krimisøga eftir Jógvan Isaksen um tann gravandi blaðmannin Hannis Martinsson. Hon er útgivin í 2009.
Samandráttur[rætta | rætta wikitekst]
"Norðlýsi" gongur fyri seg seinast í november og fyrst í december beint undan COP15 í Keypmannahavn. Føroya nývaldi kvinnuligi løgmaður verður skotin, tá ið hon skal tendrað jólatræið á Vaglinum. Stutt seinni verða tvey fólk brend inni umborð á einum báti á Vestaruvág. Aftrat drápinum á landsins fremstu kvinnu skal tað stutt eftir vera veðurlagsfundur í Norðurlandahúsinum, undanfundur til ta stóru stevnuna í Keypmannahavn, og her eru væntandi nógv stór altjóða nøvn.
Hannis Martinsson arbeiðir á Blaðnum, ið heldur til í Vágsbotni. Hann fer undir at kanna, um samband er í millum málini, og onkursvegna kemur spurningurin um Føroyar og tey samkyndu upp í leikin.


text:
Upplatingartíðir um jólini21-12-2015
Soleiðis hava vit opið um jólini og um ársskiftið
Freistir fyri flytingar 201521-12-2015
Hesar freistir eru galdandi, um flytingar skulu kunnu bókast í 2015
Eik á Jobmatch 201521-12-2015
Vælkomin at vitja bás okkara á Jobmatch 2015
Broyting í nevndini fyri Eik Banka P/F17-12-2015
Ben Arabo, sum hevur havt sæti í nevndini fyri Eik Banka síðan 2011, hevur boðað frá, at hann tekur seg úr nevndini
Eik Banki er nú 100 prosent føroyskur aftur16-12-2015
TF Holding hevur keypt seinastu 30 prosentini av Eik Banka frá Finansiel Stabilitet, og eigur nú allan Eik Banka


text:
Lyst 4
02-02-2018
Hesaferð um veruligar sannleikar í skaldskapi, um framsýningina hjá Sigrun Gunnarsdóttir í Listaskálanum og um Hotel Havgrím.
Fyrsta innslag hyggja vit nærri at skaldsøgur, sum nevna veruligar persónar. Løgfrøðingur metir, hvussu langt listarliga frælsi at skriva um fólk gongur.
Annað innslag snýr seg framsýningina í Listaskálanum. Listasavn Føroya hevur heiðrað Sigruna Gunnarsdóttir við afturlítandi framsýning.
Triða innslag er ein reportasja úr gomlu Kommandørhúsunum yviri við Strond í Havn. Navnið er broytt til Hotel Havgrím, og hotellið tekur skap.


text:
Orð og lag: Aage Samuelsen
Týtt: Kajfinn Hammer
1. So mangan hesir heimsins gyltu lutir,
tey frelstu draga vilja í sítt garn;
men takk, at Jesus loysir út úr snarum,
í tøkum tíma fríar Hann Sítt barn!
Niðurlag: Tað er so trygt og gott við Jesu síðu,
Hans hond mær heldur hvørja tíð og stund.
Hann stríðir fyri meg í mínum stríði,
mítt lív er bygt á blóðsins tryggu grund.
2. Tá trupult menniskju mær gera lívið,
við lóg í hond meg noyða gera bót,
tá vísi eg til Orðið, sum er skrivað:
Tá Guð er við, hvør kann tá vera mót?
3. Tá tungu skuggar ivans á meg falla
av sál og hjarta líti eg á Hann,
sum skjótt til Dýrdina skal heim meg kalla;
øll prís til Tín, Guðs Lamb, mær frelsu vann.